СЪКРАЩЕНИЯ

ГОД : Годишен(ни) отчет(и) за дейността

ПБ : Платежен баланс

БР : Бизнес регистри

ПОК : Потребление на основен капитал

CMFB : Комитет по парична и финансова статистика и статистика на платежния баланс

COSO : Комитет на спонсориращите организации на Комисията Treadway

ППД : Процедура при прекомерен дефицит

ESA95 : Европейска система за национални и регионални сметки

FISIM : Косвено измерени услуги на финансовите посредници

БВП : Брутен вътрешен продукт

БООК : Бруто образуване на основен капитал

GIAQ : Въпросник за оценка на описа на БНД

БНД : Брутен национален доход

БОИ : Брутен опериращ излишък

БДС : Брутна добавена стойност.

НБД : Наблюдение на бюджетите на домакинствата

IAC : Структура за вътрешен одит (на дадена служба в Комисията)

МП : Междинно потребление

СВК : Стандарти за вътрешен контрол

NACE (Rev. 1) : Статистическата класификация на икономическите дейности в ЕО ("Обща номенклатура на икономическите дейности в Европейските общности") "Rev. 1" е рамката, прилагана в периода, предмет на одита (2000—2007 г.).

НОИ : Нетен опериращ излишък

НТО : Нетърговски организации

НТООД : Нетърговски организации, обслужващи домакинствата

НСИ : Национален(и) статистически институт(и)

СР : Собствени ресурси на Европейския съюз

ДС : Доход от собственост

МПИ : Метод на постоянната инвентаризация

ТП : Таблици за процеса

ОС : Останал свят

СБС : Структурна бизнес статистика

ДФЕС : Договор за функционирането на Европейския съюз

ТСР : Традиционни собствени ресурси

ДС : Добавена стойност

РЕЧНИК НА ТЕРМИНИТЕ

Доклади за оценка : Оценки на Евростат относно качеството на данните за БНД на държавите членки, чиито съставни компоненти се компилират в съответствие с описа на БНД.

Пряка верификация : Подход за извършване на контрол, въведен през 2007 г. от Евростат с цел да се получи потвърждение, че информацията в описите на БНД относно източниците и методите отразява действително използваната практика на съставяне на данни.

БВП :

БВП представлява крайният резултат от производствената дейност на местните производствени единици (в икономическата територия) и може да бъде дефиниран по три начина:

а) Производствен метод: БВП е сумата от брутната добавена стойност, създадена от различните институционални сектори (нефинансови предприятия, финансови предприятия, сектор "Държавно управление", домакинства и нетърговски организации, обслужващи домакинствата) или различните отрасли, плюс данъците, минус субсидиите върху продуктите.

б) Метод, основаващ се на разходите: БВП е сумата от крайното използване на стоки и услуги от местни институционални единици (действително крайно потребление и бруто капиталообразуване) плюс износа, минус вноса на стоки и услуги.

в) Метод, основаващ се на доходите: БВП е сумата от видовете използване в сметка "Формиране на дохода" за сектор "Общо за икономиката" (компенсация на наетите лица, данъци върху производството и вноса минус субсидии, брутен опериращ излишък и смесен доход за сектор "Общо за икономиката").

БНД : БНД е равен на БВП минус общия първичен доход (в т.ч. компенсация на наетите лица, данъци и субсидии върху производството и вноса и доход от собственост), дължим от местните единици на чуждестранните единици, плюс първичния доход за получаване от местните единици от чуждестранните единици.

Комитет по БНД : Комитет, състоящ се от представители на държавите членки, който се председателства от Евростат и подпомага Европейската комисия в дейността й по извършване на верификация.

Резерви по отношение на БНД : Тези резерви се изразяват от Комисията (или в изключителни случаи от държавите членки) с цел да се даде възможност за ревизиране на данните за БНД на държавите членки за дадена година след изтичане на определения период от четири години, в рамките на който могат да се правят промени. Общите резерви засягат компилацията на всички компоненти на БНД на дадена държава членка, докато специфичните резерви (за отделни или за всички държави членки) засягат изчисляването на отделни компоненти на БНД.

GIAQ : Въпросникът за оценка на описа на БНД е основният инструмент на Евростат за проверка на съответствието на описа на БНД с ESA95.

Опис на БНД : Описание на процедурите (методите) и основната статистика (източници), използвани от държавите членки за изчисляване на различните компоненти на БНД.

Въпросник(ци) за БНД : Данни относно съвкупния БНД и неговите компоненти, предоставяни ежегодно от държавите членки за изчисляване на собствените ресурси.

Доклад(и) относно качеството на данните за БНД : Въпросникът относно БНД се придружава от доклад, описващ метода на изчисляване на агрегирания показател БНД, както и евентуалните значителни промени в използваните процедури и основна статистика в сравнение с предходни години.

Подробна верификация : Този термин се използва за обозначаване на извършваните от Сметната палата тестове, докато извършваните от Комисията проверки се наричат пряка верификация. Двата вида верификации са сходни, въпреки че обхватът и целите на "подробната верификация" са по-широки от тези на "пряката верификация".

Становище на Комитета по БНД : Годишно становище, публикувано от Комитета по БНД, относно годността на данните за БНД на държавите членки за целите на собствените ресурси.

Отговорности в рамките на Комисията :

В контекста на управлението на собствените ресурси на база БНД ГД "Бюджет" е разпоредителят с бюджетни кредити за събирането на приходите. Верификацията на данните за БНД, предоставени от държавите членки за изчисляване на собствените ресурси, обаче се извършва от Евростат.

Наименованията „ГД "Бюджет" и "Евростат" се изписват поотделно, когато се посочва работата на всяка една от тези отделни структури на Комисията. Когато се посочва едновременно работата на ГД "Бюджет" и Евростат или общо на Комисията, се използва наименованието "Комисия".

Ревизия на данните за БНД : Актуализиране на данните за БНД, наложено от: корекция на грешки, актуализация на статистическите източници, промени в референтната или бенчмарк година или модификации в концептуалната рамка на националните сметки (напр. NACE Rev. 2). Последните две ситуации се считат съответно за основни редовни ревизии (или ревизии за съпоставяне спрямо референтни критерии) и основни извънредни ревизии.

КРАТКО ИЗЛОЖЕНИЕ

I. Брутният национален доход (БНД) на държавите членки е основата за изчисляване на най-съществения дял от приходите в бюджета на ЕС. Произтичащите от този източник приходи са се увеличи от около 50 % от бюджета през 2002 г. (46 млрд. евро) на 70 % през 2012 г. (98 млрд. евро).

II. БНД е агрегиран макроикономически показател, който следва да се съставя в съответствие с ESA95. Комисията проверява предоставените от държавите членки данни за БНД с цел да се увери, че направените от тях вноски в бюджета на ЕС са правилно изчислени. Комитетът по БНД подпомага Комисията в дейността ѝ по извършване на верификация.

III. Одитът на Сметната палата провери ефективността на извършената от Комисията верификация на данните за БНД за периода 2002—2007 г., които са били използвани за целите на собствените ресурси. През 2012 г. тези данни станаха окончателни. Одитът идентифицира рисковете при съставянето на БНД и разгледа дейността на Комисията относно преодоляването на тези рискове.

IV. Извършената от одиторите на Сметната палата верификация е по-структурирана от тази на Комисията и беше съсредоточена върху ограничен брой съществени рискови компоненти. Ако Комисията прилагаше подобен подход, нямаше да е необходимо увеличение на служителите на Евростат, ангажирани с верификацията на данните за БНД за целите на собствените ресурси.

V. Комисията е приключила своя цикъл на верификация през януари 2012 г. Изразени са твърде много общи резерви, а основни ревизии, направени от държавите членки в периода 2008—2011 г., не са проверени в достатъчна степен от Комисията.

VI. Извършената от Комисията верификация може да подобри качеството на данните за БНД на държавите членки. Сметната палата обаче заключи, че верификацията не е достатъчно структурирана и насочена, поради следните причини:

а) Стратегия/подход на верификация: Комисията не e планирала и не е приоритизирала работата си правилно, тъй като рисковете не са били оценени адекватно.

б) Процес на верификация: Комисията не e приложила системен подход при извършването на верификационните дейности в държавите членки, което по-конкретно води до недостатъци в извършването на пряка верификация и до липса на критерии при определянето на специфични резерви по държави, и не е извършила задоволителна работа на това ниво.

в) Докладване: Резултатите от верификацията не са докладвани в достатъчна степен.

VII. Одитът на Сметната палата установи случаи на съществено неспазване на ESA95 или случаи на ниско качество на изчисленията за БНД от гледна точка на тяхната надеждност, сравнимост и изчерпателност, които Комисията не е разкрила.

VIII. Сметната палата препоръчва:

а) Комисията да извършва структурирана и стандартизирана процедура на планиране и приоритизиране, да намали времетраенето на цикъла на верификация и да ограничи използването на общи резерви.

б) Комисията да извършва по-насочена верификация на съществените и рисковите компоненти на БНД, въз основа на извършена оценка на риска, като обръща специално внимание на изчерпателността на БНД, да остойностява, където е възможно, потенциалния ефект на своите констатации или размера на свързаните с тях суми, изложени на риск, и да определя критерии за същественост при налагането на специфични резерви.

в) Докладите за оценка на БНД на държавите членки да включват по-пълен, прозрачен и последователен преглед на резултатите от верификационните дейности на Комисията. Годишните становища на Комитета по БНД: i) да включват ясна оценка на годността на данните за БНД на държавите членки за целите на собствените ресурси, ii) да отговарят на изискванията на Регламента за БНД, и iii) да се използват надлежно в бюджетната процедура съгласно разпоредбите на Регламента за собствените ресурси. Годишните отчети за дейността на ГД "Бюджет" и на Евростат да дават точна и ясна представа за извършената верификация на данните за БНД на държавите членки и за управлението на собствените ресурси на база БНД.

ВЪВЕДЕНИЕ

1. Бюджетът на ЕС се финансира от собствени ресурси и други приходи. Съществуват три категории собствени ресурси [1]: традиционни собствени ресурси (мита и налози върху производството на захар — ТСР), собствени ресурси, изчислени на базата на данъка върху добавената стойност (ДДС), събиран от държавите членки, и собствени ресурси, базирани върху брутния национален доход на държавите членки (БНД) ("собствени ресурси на база БНД"). В диаграма 1 е показан бюджетът на приходите на ЕС за 2012 г. Собствените ресурси на база БНД [2] са основният източник на приходи в него.

2. След изчисляване на общия сбор от приходи от ТСР, собствени ресурси на база ДДС и други приходи, изравняването до балансирана позиция на бюджета става чрез собствените ресурси на база БНД. Те се събират от всяка държава членка в зависимост от нейния БНД. В приложение I са представени вноските от собствени ресурси на база БНД на всяка държава членка за три индикативни години: 2002, 2007 и 2010 г.

ДИАГРАМА 1

БЮДЖЕТ НА ПРИХОДИТЕ НА ЕС ЗА 2012 Г.

+++++ TIFF +++++

Източник: Европейска сметна палата (въз основа на финансови отчети на Комисията).

3. Занижаването (или завишаването) на БНД за дадена държава членка — дори да не засяга общия размер на собствените ресурси от БНД — има за резултат увеличаване (или намаляване) на вноските от другите държави членки. В приложениe II e представена информация за изчисляването на собствените ресурси на база БНД.

4. Данните за БНД представляват агрегирани макроикономически показатели, които се съставят въз основа на статистическите процедури на държавите членки. Настоящият доклад има за цел да представи одита на Сметната палата относно ефективността на извършваната от Комисията верификация на данните за БНД, използвани за целите на собствените ресурси. В него се разглежда до каква степен е била приоритизирана извършената от Евростат дейност по верификация, дали е необходимо да бъде усъвършенствано качеството на данните за БНД на държавите членки и дали докладването е адекватно. В своя специален доклад № 12/2012 [3] Палатата оценява дали Комисията и Евростат са усъвършенствали процеса на изготвяне на надеждни и достоверни европейски статистически данни.

5. При изчисляването на БНД се включват редица различни компоненти, които следва да се измерват с помощта на най-добрите съществуващи статистически източници и методи. Тези процедури на съставяне на данни следва да отговарят на изискванията на Европейската система за национални и регионални сметки (ESA95) [4]. Това представлява сложен процес. В диаграма 2 е показан процесът на съставяне на националните сметки, от които се извличат данните за БНД.

ДИАГРАМА 2

ПРОЦЕС НА СЪСТАВЯНЕ НА НАЦИОНАЛНИТЕ СМЕТКИ

+++++ TIFF +++++

Източник: Европейска сметна палата (ЕСП).

6. Освен че неизбежно съдържат определена степен на несигурност поради прилагането на техники за прогнозиране и професионална преценка, съставянето на данни за БНД се съпътства също от рискове, свързани с използването на източници и методи, които може да не измерват правилно икономическите дейности съгласно счетоводните правила на ESA95 [5]. Например използването на непълни или неактуални източници намалява качеството на националните сметки от гледна точка на тяхната надеждност, сравнимост и изчерпателност.

7. Диаграма 3 показва връзката между съставянето на данни за БНД и изчисляването на собствените ресурси на база БНД и значението на процеса на верификация на Комисията за правилното изчисляване и произтичащото от това точно разпределение на вноските на отделните държави членки.

ДИАГРАМА 3

ВРЪЗКА МЕЖДУ ДАННИТЕ ЗА БНД И ИЗЧИСЛЯВАНЕТО НА СОБСТВЕНИТЕ РЕСУРСИ НА БАЗА БНД

+++++ TIFF +++++

Източник: ЕСП.

8. Регламентът за БНД [6] изисква Комисията да извършва верификация на източниците и методите, използвани от държавите членки за изчисляване на БНД, и да ги оценява от гледна точка на тяхната надеждност, сравнимост и изчерпателност. Следователно Комисията трябва да проверява процедурите за съставяне на данни, използвани от държавите членки за изчисляване на БНД, с цел да оцени дали тези процедури съответстват на ESA95. Ефективната верификация на данните за БНД е от решаващо значение за гарантиране на точността.

9. Данните за БНД и статистиката за националните сметки като цяло са важни показатели за ръководителите, взимащи ключови решения относно фискалната и паричната политика. Освен това агрегираните показатели за брутен вътрешен продукт (БВП) и/или за БНД се използват и за други цели, като например в контекста на процедурата при прекомерен дефицит (ППД) [7] и за разпределяне на разходите на ЕС в областта на сближаването между държавите членки [8].

ВЕРИФИКАЦИЯ НА КОМИСИЯТА НА ДАННИТЕ ЗА БНД, ИЗПОЛЗВАНИ ЗА ЦЕЛИТЕ НА СОБСТВЕНИТЕ РЕСУРСИ

ОТГОВОРНОСТИ В РАМКИТЕ НА КОМИСИЯТА И РОЛЯ НА КОМИТЕТА ПО БНД

10. ГД "Бюджет" е оправомощен разпоредител с бюджетни кредити за всички собствени ресурси, докато верификацията на данните за БНД, предоставени от държавите членки за изчисляване на собствените ресурси, се извършва от Евростат.

11. В дейността си по верификация Комисията се подпомага от Комитета по БНД, който е съставен от представители на националните статистически институти на държавите членки (НСИ) и се председателства от Евростат. Този комитет има надзорни функции, в това число: приемане на годишно становище относно годността на данните за БНД на държавите членки, които се използват за целите на собствените ресурси (вж. точка 15), изразяване на позиция относно методологически въпроси и тълкуване на ESA95 с цел усъвършенстване на процеса на съставяне на данни за БНД.

ВЕРИФИКАЦИОННА ДЕЙНОСТ

12. Извършваната от Комисията верификационна дейност се основава на рамка за контрол, разработена от Евростат и одобрена от Комитета по БНД. По отношение на проверката на данните за БНД на държавите членки за периода 2002—2010 г. тази рамка за контрол се основава предимно на верификацията на източниците и методите на държавите членки, използвани за съставяне на данните за БНД ("описи на БНД").

13. Тази дейност включва документни проверки на процедурите за съставяне на всички компоненти на БНД ("цялостен подход") чрез използване на въпросника за оценка на описите на БНД (GIAQ) [9]. Освен това от 2007 година насам се извършва пряка верификация на един или два компонента на БНД. Чрез този подход Евростат се стреми да провери дали информацията за източниците и методите в описа на БНД [10] отразява действително съществуващата практика на съставяне на данни, без да прави собствено изчисление на компонентите на БНД. В приложение III е показан цикълът на извършваната от Комисията верификация на описите на БНД на държавите членки.

ИЗИСКВАНИЯ ЗА ДОКЛАДВАНЕ

14. В края на цикъла на верификация Евростат изготвя доклади за оценка, в които обобщава своя анализ на качеството на данните за БНД на държавите членки и отбелязва въпроси, по които е необходимо да се извърши подобрение. Тези доклади се представят на Комитета по БНД и се използват като основа за изразяване на специфични резерви от страна на Комисията. В карето е пояснено какво представляват резервите относно БНД и кога се прилагат.

15. Ежегодно Комитетът по БНД проверява представените от държавите членки въпросници и доклади за качеството, свързани с БНД. Комитетът публикува становище относно годността на данните за БНД за целите на собствените ресурси "по отношение на надеждността, сравнимостта и изчерпателността на БНД … като се вземе предвид принципът на съотношението разходи—ползи" [11].

16. Становището на Комитета по БНД се взима предвид от ГД "Бюджет" в контекста на изчисляването на корекциите на салдата на собствените ресурси на база БНД. Бюджетни корекции могат да се правят само въз основа на свързани с това становище промени в данните за БНД за предходни години.

17. Съгласно Финансовия регламент [12] оправомощеният разпоредител с бюджетни кредити отчита резултатите от изпълнението на задълженията си под формата на годишен отчет за дейността (ГОД). Финансовият регламент изисква в годишния отчет за дейността да се отчитат резултатите от операциите спрямо установените цели, свързаните с тези операции рискове, използването на наличните ресурси и ефикасността и ефективността на системата за вътрешен контрол. Годишните отчети за дейността на ГД "Бюджет" и Евростат следва да съдържат информация за управлението на собствените ресурси на база БНД.

КАРЕ

РЕЗЕРВИ ОТНОСНО БНД

Резервите относно БНД представляват инструмент, позволяващ ревизиране на данните за БНД за дадена година след изтичане на нормативно определения срок от четири години, в рамките на който могат да се правят промени. Налагането на резерви се обявява от Комисията (или по изключение от държавите членки) съгласно член 10, параграф 7 от Регламента за собствените ресурси.

Общите резерви се отнасят до съставянето на всички компоненти на БНД за дадена държава членка и са използвани предимно когато оценката на описа на БНД от страна на Евростат се прави за срок над четири години. При приключване на верификацията на Евростат, тези резерви се оттеглят и се заменят със специфични резерви.

Специфичните резерви по държави се отнасят до отделни компоненти на БНД. Тези резерви се налагат на конкретна държава членка и се оттеглят веднага след като Евростат потвърди, че националният статистически институт е извършил необходимите подобрения в процедурите за съставяне на национални сметки.

ОБХВАТ, ПОДХОД И МЕТОДОЛОГИЯ НА ОДИТА

18. Одитът на Сметната палата провери дали извършената от Комисията верификация на данните за БНД, използвани за целите на собствените ресурси, е била добре структурирана и насочена. Предмет на одита е извършената от Комисията верификация на данните за БНД на държавите членки от ЕС-25 [13] за периода 2002—2007 г. [14], с акцент върху извършената от Евростат верификация на описите на БНД. Този цикъл на верификация беше приключен през януари 2012 г.

19. Оценката на Сметната палата беше насочена към следните три въпроса:

а) Правилно ли е била планирана и приоритизирана работата на Евростат по извършване на верификация?

б) Ефективно ли е било проверено Евростат качеството на данните за БНД по отношение на тяхната надеждност, сравнимост и изчерпателност? и

в) В достатъчна степен ли се били отчетени резултатите от верификационните дейности на Евростат (по отношение на изчерпателността, прозрачността и последователността)?

20. Одитът беше съсредоточен върху верификационната дейност на Евростат (вж. точка 30). Сметната палата провери досиетата в извадка от десет държави членки, (вж. приложение I). Сметната палата извърши одит на място в пет от тези държави членки. В приложение IV е представена схема на подхода и методологията на одита.

21. Одитните критерии за оценка на дейността на Комисията се основават на набор от добри практики на верификация и са изготвени от Сметната палата, отчитайки правилата на ЕС и приложимите принципи за вътрешен контрол [15].

22. Тези практики включват по-конкретно:

качествена оценка на риска и анализ на съотношението "разходи—ползи" при определянето на приоритетите и планирането на верификацията;

подробна верификация [16] на избрани рискови и съществени компоненти на БНД;

изчерпателност, прозрачност и последователност в докладването на извършената верификационна дейност.

23. Тези процедури са описани подробно в консолидирана рамка, наречена "Модел на Сметната палата за извършване на контрол" (вж. приложение V).

КОНСТАТАЦИИ И ОЦЕНКИ

ВЕРИФИКАЦИЯТА НА КОМИСИЯТА МОЖЕ ДА ПОДОБРИ КАЧЕСТВОТО НА ДАННИТЕ ЗА БНД НА ДЪРЖАВИТЕ ЧЛЕНКИ, НО …

24. Комисията е посетила държавите от ЕС-25 и е анализирала техните описи на БНД в периода от началото на 2007 г. до началото на 2012 г. В резултат на това са определени множество специфични резерви, които могат да подобрят качеството на данните за БНД на държавите членки.

… ВЕРИФИКАЦИЯТА НЕ Е БИЛА ДОСТАТЪЧНО СТРУКТУРИРАНА И НАСОЧЕНА, ЗАЩОТО…

25. Констатациите и оценките, представени по-долу, са направени чрез използването от Сметната палата на добри практики за верификация на данните за БНД (вж. точки 21—23). Те са представени от гледна точка на стратегията/подхода за верификация, процеса на верификация и докладването.

…ГД "ЕВРОСТАТ" НЕ Е ПЛАНИРАЛА И НЕ Е ПРИОРИТИЗИРАЛА ПРАВИЛНО СВОЯТА РАБОТА

26. С цел ресурсите да бъдат насочени към областите с най-голям приоритет успешният подход на верификация изисква планиране на дейността Това е особено важно за такава сложна статистическа област, каквато са националните сметки, където не е възможно процесът на съставяне на данни да бъде адекватно оценен чрез използване на цялостен подход поради ограничеността на наличните ресурси.

27. Сметната палата приложи "насочен подход", според който критериите за приоритизиране на областите за верификация се основават на качествена оценка на риска, свързан със съставянето на националните сметки (вж. точки 31 и 32) и анализ на съотношението "разходи—ползи" (вж. точки 33—36).

28. Сметната палата счита, че Комисията не е планирала и не е приоритизирала правилно извършваната от нея верификация на данните за БНД на държавите членки, тъй като не прилага принципа за съотношението "разходи—ползи", който би отчел доколко съществен е всеки компонент на БНД и би оценил в качествено отношение свързаните с него рискове при съставяне на данните. ГД "Евростат" не е докладвала ясно и своевременно пред Комитета по БНД относно случаите, в които следва да се прилага принципа на съотношението "разходи—ползи" [17].

29. През август 2011 г. службата за вътрешен одит на Евростат [18]също изрази загриженост за това, че при планирането на верификационната дейност не се разглеждат вероятните рискове. Тя препоръча използването на матрица за риска при планирането, в т. ч. подбор на компоненти за пряка верификация и определяне на въпроси, които да бъдат разгледани чрез сравнителен анализ между държавите членки и за определен период от време. Тази препоръка не е била изпълнена към септември 2013 г.

30. С цел да докаже дали използваният от нея насочен подход би увеличил допълнително ефективността на системата за верификация на Комисията, Сметната палата сравни резултатите от верификацията на Евростат с извършения от нея одит в десетте избрани държави членки. Това е описано по нататък в доклада (вж. точки 37—76).

ОЦЕНКАТА НА РИСКА ЗА КОМПОНЕНТИТЕ НА БНД НЕ Е ПРАВИЛНО ИЗВЪРШЕНА

31. Сметната палата извърши качествена оценка на риска за избраните десет държави членки предимно въз основа на качествено описание на източниците и методите, включени в описите на БНД. По този начин бяха идентифицирани онези компоненти на БНД, за съставянето на които съществува по-голям риск от неспазване на ЕSA95.

32. В приложение VI и приложение VII са представени съответно матрицата за оценка на риска и резултатите от нейното прилагане. Подобен структуриран подход не е бил използван от Евростат.

НЕПРАВИЛНО Е ИЗВЪРШЕН АНАЛИЗЪТ НА СЪОТНОШЕНИЕТО "РАЗХОДИ—ПОЛЗИ"

33. При планирането и приоритизирането на работата си по одита Сметната палата извърши анализ на съотношението "разходи—ползи". За основа беше използвана качествена оценка на риска, при която бяха отчетени и дяловете на компонентите на БНД в икономиката като цяло. Резултатите са представени в приложение VIII.

34. Чрез получения в резултат на този анализ показател "претеглен риск" се приоритизират компонентите, които трябва да бъдат проверени във всяка държава членка, и се улеснява сравнението за определен период от време за всяка държава членка и/или между отделните държави членки. По този начин Сметната палата избра компонентите на БНД, които да бъдат проверени чрез подробна верификация и/или документни прегледи в държавите членки. Палатата установи, че Евростат е извършил пряка верификация само на един от компонентите за БНД, характеризиращ се с най-висока стойност на показателя "претеглен риск" съгласно анализа на съотношението разходи—ползи, извършен от Сметната палата в десетте избрани държави членки [19].

35. Палатата сравни резултатите от своя собствен анализ на съотношението "разходи—ползи" с компонентите на БНД, за които Евростат е отбелязал "области на действие А" [20], които могат да имат съществен ефект върху изчисляването на БНД, и с всички компоненти, за които Евростат е извършил пряка верификация в десетте държави членки, предмет на одита.

36. Сравнителният анализ показа, че единствено за Полша Евростат е обхванал в своята верификация съставянето на по-голямата част от съществените и рисковите компоненти на БНД. За другите девет избрани държави членки Евростат не е поискал извършване на подобрения и/или разяснения за процеса на съставяне на данни и не е извършил пряка верификация в следните четири важни области (надвишаващи референтния праг със стойност 5 на показателя "претеглен риск"):

Преработваща промишленост, NACE D (Rev. 1), представляваща между 12 % и 21 % от техния БНД.

Търговия на едро и търговия на дребно и поправки, NACE G (Rev. 1) [21], представляващи между 10 % и 12 % от техния БНД.

Недвижими имоти, наемодателна дейност и бизнес услуги, NACE K (Rev. 1) [22], представляващи между 14 % и 18 % от техния БНД, и

Данъци минус субсидии за продуктите [23], представляващо между 10 % и 13 % от техния БНД.

… ГД "ЕВРОСТАТ" НЕ Е ПРИЛОЖИЛА ПОСЛЕДОВАТЕЛЕН ПОДХОД НА ВЕРИФИКАЦИЯ В РАЗЛИЧНИТЕ ДЪРЖАВИ ЧЛЕНКИ

37. Прилагането на контролните процедури, залегнали в рамката на Комисията, следва да осигурява последователен подход към всички държави членки, като интензивност и ниво на детайлност в проверките на Евростат.

38. Сметната палата провери извършената от Комисията верификация на описите на БНД по отношение на десетте избрани държави членки и установи, че Евростат не е приложил последователно своите контролни процедури в различните държави членки.

НЕДОСТАТЪЧНО ДОКУМЕНТИРАНЕ НА ПРОВЕРКИТЕ, ОСНОВАВАЩИ СЕ НА ВЪПРОСНИКА ЗА ОЦЕНКА НА ОПИСИТЕ НА БНД

39. Извършената от Евростат верификация не е достатъчно добре документирана. Поради тази причина Сметната палата не можа да направи пълна оценка на това дали контролните процедури на Комисията са били приложени последователно във всички одитирани държави членки и дали Комисията правилно е осъществила управленски контрол:

На някои от въпросите във въпросника GIAQ не е даден отговор [24].

Отговорите на въпросника GIAQ са с различно ниво на детайлност [25].

Не винаги личи ясна връзка между отговорите в GIAQ и областите на действие, набелязани в докладите от проведените мисии на Евростат [26].

Работата на Евростат по проследяване на изпълнението на предписаните действия не можеше да бъде проверена в случаите, където основните досиета не бяха актуализирани и/или не бяха достатъчно подробни [27].

НЕДОСТАТЪЦИ В ИЗВЪРШВАНЕТО НА ПРЯКА ВЕРИФИКАЦИЯ

40. Приетите от Комитета по БНД указания съдържат няколко основни критерии за избор на БНД компоненти, които да бъдат проверени чрез пряка верификация [28]. Липсват обаче насоки за прилагането на тези критерии. Евростат е избрал областите, които да бъдат анализирани, по различни критерии в различните държави членки и следователно не е приложен последователен подход.

41. За осем от десетте проверени държави членки [29] липсват доказателства, че Евростат е верифицирал проверките, извършени от НСИ, относно входящите данни, използвани за изчисляване на избраните компоненти. Това поражда съмнения дали Евростат адекватно е оценил системите за наблюдение и контрол, имащи отношение към съставяне на националните сметки в тези НСИ.

42. Правното основание за извършената от Евростат пряка верификация е Регламентът за БНД [30]. Предвид целите и обхвата на пряката верификация, Сметната палата счита, че е щяло да бъде по-подходящо като правно основание да се използва Регламентът за собствените ресурси [31]. Последният не предвижда участието на НСИ на дpуги държави членки в инспекциите и също така определя конкретни срокове за официално докладване от страна на Комисията и за предоставяне на отговори от държавите членки [32]. Това правно основание не е било използвано от Евростат в контекста на този цикъл на верификация.

ЛИПСА НА КРИТЕРИИ ЗА ОПРЕДЕЛЯНЕ НА СПЕЦИФИЧНИ РЕЗЕРВИ ПО ДЪРЖАВИ

43. ГД "Евростат" не е определила критерии за взeмане на решение относно това кои въпроси от докладите за оценка (вж. точки 79—82) следва да се превърнат в специфични резерви за конкретната държава. Не е направен опит да се изчисли потенциалният ефект върху БНД от препоръчаните действия за постигане на подобрение, по отношение на които са изразени резерви. Ето защо не беше възможно да се направи оценка дали 103-те специфични резерви, определени за държавите членки от ЕС-5 (вж. приложение IX), съответстват на принципа за съотношението "разходи—ползи" (вж. точка 28).

44. В точки 62—64 са посочени случаи на непоследователно определяне на специфични резерви по държави членки от Комисията.

НЕПРАВИЛНО ОПРЕДЕЛЯНЕ НА "ХОРИЗОНТАЛНИ" СПЕЦИФИЧНИ РЕЗЕРВИ

45. Въпреки че не са изрично предвидени в приетите от Комитета по БНД процедури, Комисията е определила шест "хоризонтални" [33] специфични резерви. Комисията определя тези резерви като въпроси, които се оповестяват на всички държави членки, за да може Евростат да извърши сравнение на процесите на съставяне на данни с цел усъвършенстване на процеса на изчисляване на БНД.

46. Сметната палата установи случаи, при които тези резерви не са били основателни, тъй като въпросите, свързани със съставянето на съответните сметки, не засягат определени държави членки (напр. в случая с третирането на жилищните кооперации, където 14 държави членки заявяват, че нямат такива операции [34]), а ефектът им върху качеството на националните сметки не е съществен (напр. в случая с третирането на организации, чиито представители пребивават краткосрочно или изобщо не пребивават в съответната държава, при които очакваното въздействие върху БНД е ограничено и засяга основно малките държави членки).

… ДЕЙНОСТТА НА ГД "ЕВРОСТАТ" НА РАВНИЩЕТО НА ДЪРЖАВИТЕ ЧЛЕНКИ Е БИЛА НЕДОСТАТЪЧНА

47. Евростат следва да извършва повече дейност на равнището на националните статистически институти, за да обхване основните рискове, свързани със съставянето на националните сметки (вж. приложение VI). По този начин Евростат ще може да извършва адекватна оценка на качеството на данните за БНД в държавите членки.

ОГРАНИЧЕН ОБХВАТ НА ИЗВЪРШВАНАТА ОТ ЕВРОСТАТ ВЕРИФИКАЦИЯ НА ОПИСИТЕ НА БНД

48. От документацията на Евростат не става видно, че са били проверени в достатъчна степен основни въпроси, свързани със съставянето на данни, както е пояснено по-долу.

НЕДОСТАТЪЧНА ПРОВЕРКА НА БИЗНЕС РЕГИСТРИТЕ (БР) И НА КЛАСИФИКАЦИЯТА НА ИНСТИТУЦИОНАЛНИТЕ ЕДИНИЦИ И ОПЕРАЦИИТЕ В СЕКТОР "ДЪРЖАВНО УПРАВЛЕНИЕ" (ДУ).

49. Качеството на БР [35] и наличието на подробни данни, позволяващи правилна класификация на институционалните единици и операциите, са основни елементи при съставянето на националните сметки. Проверката относно изчерпателността на БР, както и прилагането на пазарни/непазарни критерии [36] и класификацията на операциите в институционалния сектор "Държавно управление", попадат в отговорността на други структури в Евростат, които са различни от структурата, отговаряща за верификацията на данните за БНД за целите на собствените ресурси.

50. По отношение на десетте избрани държави членки липсват данни, че структурата в Евростат, отговаряща за верификацията на данните за БНД, е проверила в достатъчна степен тези въпроси, било чрез извършване на собствени проверки, било чрез преглед на резултатите на другите компетентни звена. Следователно свързаните с това рискове за съставянето на националните сметки не са били подобаващо разгледани поради липса на достатъчно координация между звената на Евростат.

51. Доказателство за това са неточната корекция (основаваща се на информация от преди повече от двайсет години, която все още се използва), направена в националните сметки на Германия с цел справяне с ниското качество на БР (вж. таблица 1, т. 2), както и класификацията на държавните болници и отразяването на част от приходите им в Австрия, което е направено в противоречие с ESA95.

52. След посещенията си в Австрия в периода 2007—2012 г. звеното на Евростат, отговаряща за процедурата при прекомерен дефицит (ППД), оповести, че е възможно НСИ да не е приложил правилно критериите "пазарен/непазарен" производител при класификацията на държавните болници в националните сметки. Тази констатация не е взета предвид от структурата на Евростат, отговаряща за верификацията на данните за БНД за целите на собствените ресурси. По отношение на този проблем Комисията е трябвало да определи специфична резерва за тази държава членка.

53. Документната проверка на Сметната палата разкри, че предоставените от сектор "ДУ" средства за покриване на загубите от дейността на тези болници в Австрия се отчитат като субсидии върху продуктите, предоставени за услуги в областта на здравеопазването. Тези средства представляват около 1,5 % от БНД годишно [37]. ESA95 [38] не позволява отчитането като субсидии на плащания за услуги в контекста на социалните рискове или нужди. ГД "Евростат" не е извършила конкретни проверки за този компонент на БНД с цел да прецени дали регистрираната операция е трябвало да бъде класифицирана като социален трансфер в натура. При повторна класификация щеше да се получи по-голям размер на БНД на Австрия.

ИЗВЪРШЕНАТА ОТ ЕВРОСТАТ ВЕРИФИКАЦИЯ Е НЕДОСТАТЪЧНО ДОКУМЕНТИРАНА И/ИЛИ Е ОГРАНИЧЕНА ПО ОБХВАТ

54. Качеството на контролните досиета на Евростат за Белгия, Италия и Нидерландия не позволиха на Сметната палата да провери изцяло извършената работа. Не беше възможно да се оцени дали Комисията е изпълнила някоя от набелязаните от Сметната палата ключови контроли (за избраните компоненти на БНД за тези три държави членки).

55. Това поставя под съмнение спазването от страна на Евростат на изискванията на стандартите за вътрешен контрол (СВК), съгласно които е необходимо да се поддържа адекватна документация за извършената работа не само с цел добър управленски контрол, но и с цел осигуряване на непрекъснатост на дейността във времето [39].

56. Освен това ГД "Евростат" не е обхванала следните въпроси в десетте държави членки, проверени от Сметната палата:

оценка на наличността и евентуалното използване на други източници за съставяне на данни;

класификация на единици в други сектори извън сектор "Държавно управление" [40];

използване на препоръките, включени в Наръчника за държавен дефицит и дълг, и/или съобразяване с позицията на Комитета по парична и финансова статистика и статистика на платежния баланс (CMFB), когато това е възможно за целите на съставянето на брутния вътрешен продукт (БВП) и БНД.

Решаването на тези въпроси би подобрило качеството на процедурите по съставяне на данни в националните сметки и по този начин би се отразило на изчисляването на данните за БНД.

ГД "ЕВРОСТАТ" НЕ Е РАЗКРИЛА ПРОБЛЕМИ, СВЪРЗАНИ С ПРАВИЛНОТО ПРИЛАГАНЕ НА ESA95 И КАЧЕСТВОТО НА ИЗЧИСЛЕНИЯТА В НАЦИОНАЛНИТЕ СМЕТКИ

57. Сметната палата одитира на място пет от десетте държави членки. Одитът разкри проблеми с правилното прилагане на ЕSA95 по отношение на надеждността, сравнимостта и изчерпателността на изчисленията в националните сметки, което не е било разкрито от Евростат. В таблица 1 са представени основните констатации и е включена информация за евентуалния ефект на корекциите, необходими за коригирането на недостатъците (когато са остойностими), и за относителния размер на позициите, изложени на риск (когато ефектът не може да се остойности [41]). Тази информация е получена в резултат на извършената от Сметната палата подробна верификация на избрани компоненти на БНД и включва оценка, основаваща се на данните [42], предоставени от НСИ, без да са направени алтернативни статистически изчисления.

58. За всяка от количествено неизмеримите констатации изложеният на риск дял от БНД е относителният дял на този компонент в икономиката. Сметната палата определи две нива на същественост: за количествено измеримите констатации и оценки потенциалният ефект на необходимите корекции надвишава 0,2 % от БНД, а за количествено неизмеримите констатации и оценки относителният дял на изложените на риск компоненти на БНД надвишава 0,5 % от БНД.

ТАБЛИЦА 1

ПОТЕНЦИАЛЕН ЕФЕКТ НА КОНСТАТАЦИИТЕ НА СМЕТНАТА ПАЛАТА ВЪРХУ КАЧЕСТВОТО НА ДАННИТЕ ЗА БНД НА ДЪРЖАВИТЕ ЧЛЕНКИ

Източник: ЕСП (въз основа на извършена от нея подробна верификация на компонентите на БНД).

Констатации и оценки | Допълнителна специфична информация за държавата, оценка на ефекта върху бнд и/или изложения на риск дял от бнд |

Германия | Испания | Франция | Италия | Обединено кралство |

1.Неправилно третиране на рентата от земя в националните сметки | В някои случаи рентата от земя не се приспада от междинното потребление (МП) | В някои случаи рентата от земя не се приспада от МП и производството | Не се прилага | В някои случаи рентата от земя не се приспада от производството (не се включва в изразената от Комисията резерва) | Не се прилага |

Несъществена констатация (изложен на риск дял от БНД: 0,05 %; | Несъществена констатация (изложен на риск дял от БНД: 0,15 %; | Несъществена констатация (изложен на риск дял от БНД: 0,15 %) |

2.Корекциите за разделяне на финансовите периоди се основават на неактуални допускания или не са направени концептуални корекции | Корекции за разделяне на фин. периоди за производството за собствена сметка, малки инструменти и бизнес регистри (БР) въз основа на неактуални допускания | Не се прилага | Не се прилага | Не се прилага | Не са извършени концептуални промени за малките инструменти, професионалното здраве и разходите за обучение на служителите, пътните и дневните пари за персонала |

Съществена констатация (изложен на риск дял от БНД: 0,73 %) | Неизмерима констатация |

3.Недостатъчен обем или слабости в оценката на сивата икономика | Недостатъчно внимание за грешки в докладването, нерегистрирани единици и данъчни измами | Недостатъчно внимание за грешки в докладването и данъчни измами без съучастничество | Корекция за изчерпателност по отношение на нерегистрираните единици, въз основа на неактуални допускания, недокументирано | Недостатъци в оценката на корекциите за изчерпателност за неотразена трудова заетос и за грешки в отчитането | Няма оценка (поради съществуваща специфична резерва по този въпрос, определена от Комисията) |

Съществена констатация (изложен на риск дял от БНД: 1,59 %) | Съществена констатация (изложен на риск дял от БНД: 6,31 %) | Съществена констатация (изложен на риск дял от БНД: 0,74 %) | Съществена констатация (изложен на риск дял от БНД: 11,81 %) |

4.Неправилно отразяване на безвъзмездната финансова помощ от ЕС в националните сметки | - | Няма оценка (поради съществуваща специфична резерва по този въпрос, определена от Комисията) | - | - | - |

Несъществена констатация (ефект върху БНД: +0,11 %) | Несъществена констатация (ефект върху БНД: +0,09 %) | Несъществена констатация (ефект върху БНД: +0,11 %) | Несъществена констатация (ефект върху БНД: +0,11 %) |

5.Недостатъчно качество на изчисленията за маржовете на разпределение | Маржовете на разпределение по продукти не са изчислени по метода, предложен от Комитета по БНД | Не се прилага | Не се прилага | Не се прилага | Не се прилага |

Съществена констатация (изложен на риск дял от БНД: 10,60 %) |

6.Недостатъчно качество на изчисленията за наемодателната дейност (NACE K rev. 1) | Отчитане на финансов лизинг | Липса на данни за производството на софтуер за собствено крайно използване за непазарните производители | Занижаване на Междинното потребление (MП) заради жилищните услуги | Занижаване на MП заради жилищните услуги | Не се прилага |

Несъществена констатация (изложен на риск дял от БНД: 0,29 %) | Несъществена констатация (ефект върху БНД: +0,01 %) | Съществена констатация (ефект върху БНД: -1,18 %) | Съществена констатация (ефект върху БНД: -1,50 %) |

7.Недостатъчно качество на изчисленията за здравната и социалната дейност (NACE N rev. 1) | Няма оценка | Недостатъчно качество на изчисленията за пазарните производители, различни от болниците | Недостатъци в изчисляването на дейността на социалните работници | Няма оценка | Няма оценка |

Съществена констатация (изложен на риск дял от БНД: 1,77 %) | Несъществена констатация (ефект върху БНД: +0,15 %) |

8.Класификация и оценка на НТООД в несъответствие с ESA95 (брутна добавена стойност или разходи) | - | - | - | Не се прилага | Няма оценка (поради съществуваща специфична резерва по този въпрос, определена от Комисията) |

Съществена констатация (изложен на риск дял от БНД: 1,78 %) | Съществена констатация (изложен на риск дял от БНД: 0,87 %) | Съществена констатация (изложен на риск дял от БНД: 0,73 %) |

9.Неправилно или непоследователно счетоводно третиране на приходи, данъци и субсидии | Няма оценка | Няма оценка | Неправилно отразяване на данъците върху автомобилното движение и приходите от общини | Няма оценка | Неправилно счетоводно третиране на данъците и субсидиите върху продукти заради недостатъци в процедурата по съставяне на данни на прехода от производство по производствени цени към производство по основни цени |

Несъществена констатация (ефект върху БНД: +0,04 %) | Съществена констатация (изложен на риск дял от БНД: 6,87 %) |

Общ ефект върху БНД (количествено измерими констатации и оценки) | + 0,11 % | + 0,01 % | - 0,90 % | - 1,39 % | + 0,11 % |

Количествено неизмерими констатации и оценки | Количествено измерими констатации и оценки | Неподлежащи на измерване констатации и оценки |

СПЕЦИФИЧНИ ЗА ОТДЕЛНИ ДЪРЖАВИ ЧЛЕНКИ РЕЗЕРВИ, КОИТО НЕ СА БИЛИ ОПРЕДЕЛЕНИ ОТ КОМИСИЯТА

59. Съгласно определените от Сметната палата прагове, Комисията е трябвало да определи резерви относно следните въпроси:

корекции въз основа на неактуални допускания (информация от преди повече от двайсет години, която все още се използва) за Германия. Тези корекции представляват общо 0,73 % от БНД на Германия;

недостатъчно отразяване на сивата икономика [43] в Германия и Испания и недостатъци в изчисляването на този компонент във Франция и Италия;

недостатъчно качество на изчисляването на маржовете на разпределение в Германия;

недостатъчно качество на изчисляването на наемодателните услуги във Франция [44] и Италия;

недостатъчно качество на изчисляването на здравната и социалната дейност в Испания (значителна част от тези разчети се основават на извършено наблюдение през 2000 г. за община Мадрид, чиято представителност не е оценена);

класификацията и оценката на нетърговските организации, обслужващи домакинствата (НТООД) не съответстват изцяло на изискванията на ESA95 в Германия, Испания и Франция (брутната добавена стойност или разходите за този сектор представляват между 0,7 и 1,8 % от БНД на тези държави членки) и

Непоследователно счетоводно третиране на данъците и субсидиите върху продуктите при оценката на производството в Обединеното кралство.

ОЦЕНКАТА НА СИВАТА ИКОНОМИКА НЕ Е ИЗЦЯЛО СРАВНИМА МЕЖДУ ОТДЕЛНИТЕ ДЪРЖАВИ ЧЛЕНКИ

60. Процедурите за съставяне на данни, използвани за оценката на сивата икономика от петте одитирани на място държави членки не са изцяло сравними, тъй като невинаги следват указанията на Комисията относно изчерпателността на данните [45].

61. Предвид значителните нива на сивата икономика, изчислени от националните статистически институти, по-доброто качество на тези разчети щеше да има съществен ефект върху размера на изчисления БНД. Този ефект обаче не може да бъде остойностен.

КОМИСИЯТА НЕВИНАГИ Е БИЛА ПОСЛЕДОВАТЕЛНА ПРИ ОПРЕДЕЛЯНЕТО НА СПЕЦИФИЧНИ РЕЗЕРВИ

62. Констатациите в таблица 1, които са класифицирани като несъществени, представляват по-маловажни въпроси, по отношение на които Сметната палата счита, че не е необходимо да се определят специфични резерви. Въпреки това обаче се забелязва, че за някои от тези въпроси Комисията е определила специфични резерви за конкретна държава членка, без да провери дали с оглед прилагането на равно третиране същият проблем относно съставянето на данни не съществува и в други държави членки.

63. Не е следвало Комисията да определя резерви по тези въпроси или е следвало да определи резерви за всички държави членки, в които е необходимо да се извършат подобрения. По-долу са представени примери за непоследователно определяне от страна на Комисията на специфични резерви по държави (вж. приложение IX).

На Испания е наложена резерва заради неправилно третиране на малките инструменти в националните сметки, докато на Обединеното кралство не е отправена резерва за сходни проблеми с отразяването на този компонент.

На Испания е наложена още една резерва относно отразяването на безвъзмездната финансова помощ от ЕС, докато на Германия, Франция, Италия и Обединеното кралство, които също не отразяват правилно тези операции, не са отправени резерви.

На Италия е наложена резерва [46] относно отразяването на рентата от земя, докато на Германия и Испания, които също не отразяват правилно тези ренти, не са отправени резерви.

На Полша е наложена резерва поради това, че не е направила оценка на софтуера за собствено крайно потребление, докато на Испания, която също не отразява този вид софтуер за непазарни производители, не е наложена резерва.

64. Тези проблеми нямаше да се появят, ако Комисията беше определила критерии за поставяне на специфични за държавите членки резерви (вж. точка 43) и беше извършила достатъчно работа на равнището на държавите членки с цел избягване на несъответствията.

ВЕРИФИКАЦИЯТА ТРЯБВА ДА Е ПО-ДОБРЕ НАСОЧЕНА, ЗА ДА ИМА ЕФЕКТ ВЪРХУ ВНОСКИТЕ НА ОТДЕЛНИТЕ ДЪРЖАВИ ЧЛЕНКИ

65. В таблица 1 е показана оценката на Сметната палата на резултатите от неправилното прилагане на ESA95 и на слабото качество по отношение на 19 избрани компонента на БНД в пет държави членки. Тези проблеми със съставянето на разчетите за националните сметки не са се отразили върху общия размер на ресурсите на база БНД, предоставени на бюджета на ЕС [47], но имат значение за изчисляването на вноските на отделните държави членки.

66. Годишните вноски за периода 2002—2007 г. на посетените държави членки щяха да бъдат различни, ако ЕSA95 е била правилно приложена и ако качеството на изчисленията е било задоволително. Тъй като Комисията не е формулирала резерви относно тези въпроси, тя не може повече да взема предвид тези ефекти за целите на бюджета и да коригира размера на балансите от БНД. Не е възможно обаче, въз основа на извършения от Сметната палата одит, да се посочи какви са щели да бъдат тези вноски:

Мащабът на потенциалния ефект от остойностените констатации и оценки върху годишната вноска за бюджета от посетените държави членки варира между + 0,4 % и - 1,1 %. Това се основава на допускането, че не е било необходимо да се извършват други промени в компонентите за БНД на тези пет държави членки или в оценката на БНД на другите 22 държави членки.

Недостатъците, за които са изразени количествено неизмерими констатации и оценки, също могат да се отразят на изчисляването на вноските на държавите членки — по дефиниция не е възможно техният ефект да бъде надеждно оценен.

67. По този начин проверката на Сметната палата на избрани компоненти на БНД на пет държави членки показва, че ако верификацията е била по-добре насочена, това е щяло да има ефект върху вноските на отделните държави членки в бюджета.

… ЦИКЪЛЪТ НА ВЕРИФИКАЦИЯ НА ЕВРОСТАТ Е ПРИКЛЮЧЕН КЪСНО

68. В края на януари 2012 г. Евростат приключи своята верификация на описите на БНД. ГД "Бюджет" е уведомила държавите членки от ЕС-25 относно формулирането на специфични резерви за данните за БНД за периода 2002—2010 г. [48] и е оттеглил отдавна наложени общи резерви върху същите държави членки за периода 2002—2007 г.

69. Проверката на Комисията на описите на БНД на държавите членки е извършена от средата на 2007 г. до началото на 2012 г. Сметната палата е на мнение, че тази проверка е продължила твърде дълго — периодът от завършването на верификацията и първата година с данни за БНД, за която се отнася проверката, е десет години.

70. Този продължителен период се дължи на широкообхватния подход на Комисията, изискващ извършването на значителен обем работа, както от страна на Евростат, така и от страна на НСИ. Също така той се дължи на факта, че макар да не са изрично предвидени в Регламента за БНД, всички отчети и доклади за оценка от информационните посещения са били приети от Комитета по БНД, който се съвещава само около три пъти годишно.

ПРЕКОМЕРНО ИЗПОЛЗВАНЕ НА ОБЩИ РЕЗЕРВИ

71. За да може да модифицира данните за БНД за целите на собствените ресурси по време на този дълъг процес на верификация, Комисията е наложила общи резерви на държавите членки, за да обхване данните за БНД за периода 2002—2007 г.

72. Тези резерви са използвани прекомерно. Това може да доведе до заобикаляне на принципа, че процесът на предоставяне и проверка на данните за БНД трябва да бъде приключен в рамките на четиригодишния срок, определен в Регламента за собствените ресурси. Резервите следва да се отнасят само до конкретни въпроси, отнасящи се до оценката на отделни компоненти на БНД.

73. През юли 2012 г. звеното за вътрешен одит [49] на ГД "Бюджет" отбеляза, че определянето на общи резерви за големи периоди от време с цел възможност за модифициране на данните за БНД за целите на собствените ресурси и замяната им впоследствие със специфични резерви позволява коригирането на данните за БНД на държавите членки след повече от 10 години след съответната година. Това води до бюджетна несигурност в държавите членки.

НЕ Е ИЗВЪРШЕНА ДОСТАТЪЧНА ПРОВЕРКА НА ОСНОВНИТЕ РЕВИЗИИ

74. Към момента на приключване на верификацията от страна на Евростат, и десетте избрани държави членки бяха извършили основни ревизии [50] в своите национални сметки (вж. таблица 2), в резултат на което за целите на собствените ресурси е трябвало да се вземат предвид новите данни за БНД.

ТАБЛИЦА 2

ПРОВЕРЕНИ ОТ СМЕТНАТА ПАЛАТА ОСНОВНИ РЕВИЗИИ, ИЗВЪРШЕНИ ОТ ДЕСЕТТЕ ДЪРЖАВИ ЧЛЕНКИ В ПЕРИОДА 2008—2011 Г.

Източник: ЕСП (въз основа на информацията в контролните досиета на Евростат).

| Проверка от Евростат на описа на БНД в контекста на одитирания верификационен цикъл | Основни редовни или извънредни ревизии по време на процеса на верификация | Представен нов/актуализиран опис на БНД |

Избрани държави членки | Предоставен през: | Референтна година: | Изпълнено през: | Референтна година | Да, кога / Не / Не се прилага |

Белгия | май 2007 г. | 2003 г. | 2009 г. | 2006 г. [9999] | Не |

Германия | декември 2006 г. | 2000 г. | 2011 г. | 2008 г. | Не |

Испания | декември 2007 г. | 2000 г. | 2011 г. | 2008 г. | Не |

Франция | юли 2007 г. | 2000 г. | 2011 г. | 2005 г. | Не |

Италия | декември 2007 г. | 2000 г. | 2011 г. | 2008 г. | Не |

Нидерландия | декември 2006 г. | 2001 г. | Не се прилага [8888] | Не се прилага | Не се прилага |

Австрия | януари 2007 г. | 2002 г. | 2008 г. | 2004 г. | Да, през февруари 2009 г. |

2011 г. | 2008 г. | Не |

Полша | декември 2006 г. | 2002 г. | Не се прилага [8888] | Не се прилага | Не се прилага |

Швеция | януари 2008 г. | 2005 г. | 2010 г. | 2006 г. | Не |

Обединено кралство | юли 2007 г. | 2003 г. | 2008 г. | 2005 г. | Да, през март 2011 г. |

75. Седем от осемте НСИ, които са извършили основни редовни или извънредни ревизии по време на процеса на верификация, не са изготвили актуализирани описи на БНД. Ето защо се е наложило Евростат да извърши анализа си върху ограничената информация, съдържаща се в докладите за качество относно БНД.

76. В пет [51] от тези държави членки обхватът на работата на Евростат е бил ограничен. Това се дължи на недостига на време от въвеждането на основните ревизии [52] (септември 2011 г.) до приключването на верификационния процес (януари 2012 г.). В резултат на това не е направена обстойна оценка на новите източници и методи, а пряката верификация не е била насочена към ревизирания процес на съставяне на данни за избраните компоненти на БНД.

… РЕЗУЛТАТИТЕ ОТ ВЕРИФИКАЦИЯТА НА ЕВРОСТАТ НЕ СА ДОКЛАДВАНИ В ДОСТАТЪЧНА СТЕПЕН

77. Важно е да има ясно и прозрачно докладване относно верификацията на данните за БНД. Това позволява на заинтересованите лица да разберат оценката на Комисията на данните за БНД на държавите членки и да предприемат действия при необходимост. Ето защо Сметната палата провери изготвените от Евростат доклади за оценка на БНД на избраните държави членки (вж. точки 79—82), годишните становища на Комитета по БНД за годините от периода 2002—2011 г. (вж. точки 83—87) и годишните отчети за дейността на Евростат и ГД "Бюджет" за годините от периода 2002—2011 г. (вж. точки 88—92).

78. Комисията не разполага с достатъчно вътрешни насоки относно докладването на верификацията на данните за БНД и нейното управление на собствените ресурси на база БНД. Ето защо оценката на качеството на докладването на Комисията беше направена съгласно определени от Сметната палата критерии за изчерпателност, прозрачност и последователност.

ДОКЛАДИТЕ НА ЕВРОСТАТ ЗА ОЦЕНКА НА БНД НА ДЪРЖАВИТЕ ЧЛЕНКИ НЕ ВИНАГИ СА ИЗЧЕРПАТЕЛНИ, ПРОЗРАЧНИ И ПОСЛЕДОВАТЕЛНИ

79. Евростат е изготвил доклади за оценка на БНД на държавите членки, включващи специфични въпроси, по които е необходимо подобрение, и техния евентуален ефект върху БНД, както и "хоризонтални" въпроси. Сметната палата констатира, че ГД "Евростат" не е използвала критерии за определяне на това кои въпроси са специфични за дадена държава членка и се нуждаят от подобрение и кои представляват "хоризонтални" въпроси [53].

80. Тези доклади са били представени на Комитета по БНД през юли и октомври 2011 г. като междинни "проекти" на документи. Това е позволило на националните статистически институти да решат някои въпроси, преди да бъдат определени резерви и/или на Евростат да направи някои промени, за да бъде приложен принципът на равното третиране. Не са били изготвени обаче окончателни доклади за оценка относно БНД на държавите членки.

81. През декември 2011 г. Евростат публикува документ [54], съдържащ всички области на действие, които не се считат за достатъчно значими за определянето им като специфични въпроси по държави членки, изискващи подобрение, и които да бъдат включени в докладите за оценка. В документа обаче са включени въпроси, които могат да имат отражение върху БНД и/или които са сходни със специфични резерви, определени от Комисията в други държави членки, като например:

бизнес регистъра в Германия (вж. таблица 1, т. 2),

корекция на междинно потребление (МП), извършена поради установена измама, в областта на хотелиерските и ресторантьорските услуги в Нидерландия,

третиране на малките инструменти в националните сметки на Нидерландия, Швеция и Обединеното кралство, и

информация за Полша за измамите с ДДС без съучастничество.

82. Сметната палата изразява следните общи констатации и оценки относно съдържанието на докладите за оценка на Евростат по отношение на десетте избрани държави членки:

непълно представяне на целите и обхвата на верификацията, както и на извършената от Евростат работа;

неясна информация относно потенциалния ефект на въпросите, нуждаещи се от подобрение, по отделни държави членки и/или на "хоризонталните" въпроси и относно възможността Комисията да определя специфични резерви във връзка с тях [55];

в отсъствието на каквито и да е критерии за същественост, не е ясно дали собствените констатации на Евростат в докладите представляват резерви към оценката [56] и дали цялостното заключение на Евростат следва да се разглежда като положително или отрицателно.

ГОДИШНИТЕ СТАНОВИЩА НА КОМИТЕТА ПО БНД НЕ СЪОТВЕТСТВАТ НА ЗАКОНОДАТЕЛСТВОТО И НЕ СА ИНФОРМАТИВНИ

83. Комитетът по БНД е публикувал декларация (без изразяване на становище) относно Гърция за 2006 г. [57] и относно държавите членки от ЕС-10 за годините от периода 2006—2011 г. [58] във връзка с въпроса дали данните за БНД, представени от тези държави членки, са подходящи за целите на собствените ресурси.

84. В случая с Гърция, Комисията е приложила член 10, параграф 7 от Регламента за собствените ресурси [59]. Тя е използвала данните за БНД, включени в предишния въпросник за БНД (за 2005 г.) за целите на собствените ресурси и не са били направени корекции в салдата за бюджетната 2006 година.

85. Тази разпоредба обаче не е спазена в случая с държавите от ЕС-10. Комисията е изчислила и е направила съответните корекции в салдата от собствени ресурси на база БНД за бюджетните години от периода 2006—2011 г., въпреки че Комитетът по БНД не е изразил официално становище (вж. точка 16).

86. По отношение на съдържанието на всички публикувани от Комитета по БНД становища през одитирания период, Сметната палата установи, че:

посочването на правното основание е добра практика, но това не се прави;

представянето на целите и базата за оценка [60] са непълни;

не е ясно дали споменатите в становищата относно държавите членки от ЕС-15 (общи) резерви позволяват да се прецени дали направеното от Комитета по БНД цялостно заключение следва да се счита за положително или за отрицателно.

87. Като се имат предвид констатираните недостатъци в стратегията/подхода на Комисията за извършване на верификация (вж. точки 26—36), както и в процеса на верификация (вж. точки 37—67), извършената от Евростат дейност не е достатъчна за цялостно обосноваване на становището на Комитета по БНД. Тъй като при верификацията, извършена от Евростат, не е бил приложен правилно принципът за съотношението "разходи—ползи", в становищата на Комитета по БНД е следвало да бъде изразено ограничение на обхвата.

В ГОДИШНИТЕ ОТЧЕТИ ЗА ДЕЙНОСТТА НА ГД "БЮДЖЕТ" СЕ СЪДЪРЖА САМО ЧАСТИЧНА ОЦЕНКА

88. ГД "Бюджет" предоставя недостатъчно информация за управлението, рисковете и контролната среда, свързани със собствените ресурси на база БНД [61], или за мотивите за изготвяне на цялостното заключение относно системите за управление и контрол [62]. Въпреки постигнатото усъвършенстване през последните години, годишните отчети за дейността на ГД "Бюджет" до 2011 г. дават само частична оценка на управлението на собствените ресурси на база БНД.

89. До 2011 г. декларациите за достоверност, изготвяни от ГД "Бюджет", не са били подкрепени от достатъчно доказателства както по отношение на законосъобразността, така и по отношение на редовността и доброто финансово управление. Те са засягали единствено изчисляването на собствените ресурси на база БНД, но не и качеството на свързаните с тях данни.

90. Като се имат предвид специфичните характеристики на управлението на собствените ресурси на база БНД [63], ГД "Бюджет" е трябвало адекватно да изложи основанието за изразената увереност в своите годишни отчети за дейността.

В ГОДИШНИТЕ ОТЧЕТИ ЗА ДЕЙНОСТТА НА ГД "ЕВРОСТАТ" СЕ СЪДЪРЖА САМО ЧАСТИЧНА ОЦЕНКА

91. Въпреки постигнатото усъвършенстване през последните години, в годишните отчети за дейността на Евростат се съдържа само частична оценка на извършената верификационна дейност по отношение на данните за БНД за целите на собствените ресурси. Информацията на Евростат относно целите, обхвата и резултатите от нейните дейности по верификацията на БНД е ограничена.

92. Декларациите на Евростат относно принципа на доброто финансово управление не са били подкрепени от достатъчно доказателства за ефективното използване на ресурсите, участващи във верификацията на данните за БНД за целите на собствените ресурси.

ЗАКЛЮЧЕНИЯ И ПРЕПОРЪКИ

93. Сметната палата заключава, че извършената от Комисията верификация на данните за БНД не е била достатъчно структурирана и насочена. Заключенията и препоръките, изложени по-долу, са изведени от прилагането от Сметната палата на добри практики за организация на верификацията, разработени за целите на нейния одит. Тези практики осигуряват по-структуриран и стандартизиран подход, а също така и по-добро разпределение на ресурсите спрямо това, което се прилага понастоящем от Евростат. Тъй като броят компоненти на БНД, които се избират за подробна верификация, могат да бъдат съобразени с наличните ресурси, не е необходимо увеличаване на ресурсите от служители на Евростат, разпределени за верификацията на данните за БНД.

94. Сметната палата констатира, че Комисията е приключила късно верификацията на данните за БНД, използвани за целите на собствените ресурси за годините от периода 2002—2007 г. и не е проверила в достатъчна степен основните ревизии, извършени от държавите членки в периода 2008—2011 г. Прекомерно се използва практиката за определяне на общи резерви (вж. точки 68—76).

95. ГД "Евростат" не е планирала и не е приоритизирала правилно своята верификационна дейност, тъй като не са били оценени рисковете, свързани със съставянето на националните сметки в държавите членки при избора на области, които да бъдат верифицирани (вж. точки 24—36).

96. ГД "Евростат" не е приложила последователен подход при извършването на своята верификация в различните държави членки и не е извършила достатъчно дейност на това равнище. При одита на Сметната палата беше установено, че прилагането на по-добре структуриран и насочен подход би подобрило ефективността на извършваната от Комисията верификация (вж. точки 37—67).

97. Резултатите от верификацията на Евростат не са докладвани в достатъчна степен (вж. точки 77—92).

СТРАТЕГИЯ/ПОДХОД НА ВЕРИФИКАЦИЯ

ПРЕПОРЪКА 1 ИЗВЪРШВАНЕ НА СТРУКТУРИРАНО И СТАНДАРТИЗИРАНО ПЛАНИРАНЕ И ПРИОРИТИЗИРАНЕ

Комисията следва да извършва структуриран и стандартизиран анализ, при отчитане на принципа на разходите и ползите, чрез който да планира и приоритизира своята дейност по верификация на конкретни области или (под)процеси (вж. точка 33). При този анализ следва да се разглеждат рисковете, свързани със съставянето на националните сметки на държавите членки (вж. точка 32) и относителният дял на компонентите на БНД в цялата икономика.

Тази оценка на риска следва да се основава на цялата качествена и количествена информация, съществуваща във всички структури на Евростат, и да се концентрира върху процедурите за съставяне на данни, посочени в описите на БНД и последните доклади за качеството на данните за БНД на държавите членки (вж. приложение VII и приложение VIII).

ПРЕПОРЪКА 2 ДА СЕ СКЪСИ ВРЕМЕТРАЕНЕТО НА ЦИКЪЛА НА ВЕРИФИКАЦИЯ И ДА СЕ ОГРАНИЧИ ИЗПОЛЗВАНЕТО НА ОБЩИ РЕЗЕРВИ

Комисията следва да скъси времетраенето на своя цикъл на верификация, за да може да ограничи използването на общи резерви (вж. точки 68—70 и 72).

Използването на такива резерви следва да бъде ограничено до изключителни случаи, при които съществуват значителни рискове от увреждане на финансовите интереси на ЕС, например когато дадена държава членка извършва основна ревизия по време на цикъла на верификация или на редовни интервали (вж. точки 71—73).

ПРЕПОРЪКА 3 ПОДОБРЯВАНЕ НА ДОКЛАДВАНЕТО ПРЕД КОМИТЕТА ПО БНД

Евростат следва да докладва ясно и своевременно пред Комитета по БНД относно случаите, в които се приема, че е необходимо да се прилага принципът на съотношението "разходи—ползи" (вж. точка 28).

ПРОЦЕС НА ВЕРИФИКАЦИЯ

ПРЕПОРЪКА 4 ИЗВЪРШВАНЕ НА ПО-НАСОЧЕНА ВЕРИФИКАЦИЯ

Процесът на верификация, извършван от Комисията, следва да включва структурирана и стандартизирана качествена оценка на процедурите за съставяне на данни, представени в описите на БНД, и подробна верификация на съществените и рисковите компоненти на БНД. Изборът на компоненти на БНД, за които да бъде извършена подробна верификация, следва да става в съответствие с анализа на съотношението "разходи—ползи", описан в препоръка 1. Обхватът и целите на подробната верификация следва да бъдат по-широки от тези на пряката верификация, извършена от Евростат в последния цикъл на верификация (вж. точка 22, второ тире и 33—36).

ПРЕПОРЪКА 5 ОБРЪЩАНЕ НА СПЕЦИАЛНО ВНИМАНИЕ НА ВЕРИФИКАЦИЯТА ПО ОТНОШЕНИЕ НА ИЗЧЕРПАТЕЛНОСТТА НА БНД

Комисията следва да обръща специално внимание в своята верификационна дейност на изчерпателността на БНД на държавите членки и на използването на сравними процедури за съставяне на данни, за да се обхване сивата икономика в националните сметки (вж. точки 60 и 61). Евростат следва да проверява дали указанията на Комисията [64] се спазват от всички държави членки и да предприема необходимите действия за осигуряване на сравнимо третиране на този въпрос между отделните държави членки.

ПРЕПОРЪКА 6 ПОПЪЛВАНЕ НА КОНТРОЛНИ ДОСИЕТА И ДОКУМЕНТАЦИЯ

Комисията следва да документира своята работа, включително като попълва информация относно извършената от Евростат верификация на базата на документни проверки и/или посещения в НСИ (вж. точки 39, 54 и 55).

Контролните досиета на Евростат трябва да са изготвени така, че ръководството да може ясно да види резултатите от извършените проверки относно избрани компоненти на БНД, съгласно стандартите за вътрешен контрол (СВК).

ПРЕПОРЪКА 7 СПЕЦИФИЧНИТЕ РЕЗЕРВИ СЛЕДВА ДА СЕ ОТНАСЯТ САМО ДО СЪЩЕСТВЕНИ КОНСТАТАЦИИ

При налагането на специфични резерви, Евростат следва да изчислява, там където е възможно, потенциалния ефект на определените области на действие (за количествено измеримите констатации и оценки) и/или изложените на риск суми (за количествено неизмеримите констатации и оценки), както и да определи критерии за същественост. Тези критерии трябва да бъдат качествени и количествени (вж. точки 43 и 58).

По принцип резервите следва да се определят за конкретни компоненти на БНД, свързани с непредприемане на действия от НСИ в рамките на определените срокове и чийто ефект може да бъде съществен.

ПРЕПОРЪКА 8 ПОДОБРЯВАНЕ НА КООРДИНАЦИЯТА МЕЖДУ ОТДЕЛНИТЕ ЗВЕНА НА ЕВРОСТАТ

Евростат следва да подобри координацията между структурата, отговаряща за верификацията на БНД за целите на собствените ресурси, и другите звена в Евростат, в частност тези, които отговарят за националните сметки (вж. точки 49—53).

Когато евентуални действия на отделни звена в Евростат могат да имат ефект върху съставянето на БВП и/или БНД, това следва да се съгласува с Комитета по БНД, а окончателното решение относно тези действия следва да се взема на подходящото йерархично ниво в Евростат.

ДОКЛАДВАНЕ

ПРЕПОРЪКА 9 ПОДОБРЯВАНЕ НА ДОКЛАДВАНЕТО

Евростат следва да подобри изготвянето на доклади за оценка, за да може да предоставя пълна, прозрачна и последователна оценка на данните за БНД на държавите членки (вж. точки 79—82).

Годишните становища на Комитета по БНД следва да включват ясна оценка за това дали данните за БНД на държавите членки са адекватни (или не) за целите на собствените ресурси. Тяхното съдържание следва да отговаря на изискванията на регламента за БНД и те следва да бъдат правилно използвани в бюджетната процедура, съгласно разпоредбите на Регламента за собствените ресурси (вж. точки 83—87).

Годишните отчети за дейността на ГД "Бюджет" и Евростат следва да дават вярна и точна представа за верификацията на данните за БНД на държавите членки и за управлението на собствените ресурси на база БНД (вж. точки 88—92).

Комисията следва да установи изискване за редовно отчитане на Евростат относно резултатите на извършената верификация на данните за БНД, за да може ГД "Бюджет" да изрази необходимата увереност в контекста на ГОД.

98. Сметната палата приканва Комисията да разгледа тези препоръки в контекста на предстоящото изменение на Регламента за БНД.

Настоящият доклад беше приет от Сметната палата в Люксембург на заседанието ѝ от 26 септември 2013 г.

За Сметната палата

+++++ TIFF +++++

Vítor Manuel da Silva Caldeira

Председател

[1] Решение 2007/436/ЕО, Евратом на Съвета от 7 юни 2007 г. относно системата на собствените ресурси на Европейските общности (ОВ L 163, 23.6.2007 г., стр. 17) ("Решение за собствените ресурси") и Регламент (ЕО, Евратом) № 1150/2000 на Съвета от 22 май 2000 г. за прилагане на Решение 94/728/ЕО, Евратом относно системата за собствените ресурси на Европейските общности (ОВ L 130, 31.5.2000 г., стр. 1), с последващите изменения ("Регламент за собствените ресурси").

[2] Тези ресурси са включени в глави 14 "БНД" и 32 "Салда на база БНД" в бюджета.

[3] Специален доклад № 12/2012 "Подобрен ли е процесът на изготвяне на надеждна и достоверна европейска статистика в Комисията и Евростат?" (http://eca.europa.eu).

[4] Регламент (ЕО, Евратом) № 2223/96 на Съвета от 25 юни 1996 г. относно Европейската система за национални и регионални сметки в Общността (OВ L 310, 30.11.1996 г., стр. 1), с последващите изменения.

[5] По-конкретно тези, които са свързани с производството, разходите и приходите, участващи в изчисляването на компонентите на БНД.

[6] Регламент (EО, Евратом) № 1287/2003 на Съвета от 15 юли 2003 г. за хармонизиране на брутния национален доход по пазарни цени ("Регламент за БНД") (ОВ L 181, 19.7.2003 г., стр. 1).

[7] Вж. член 126 от ДФЕС и Регламент (ЕО) № 479/2009 г. на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ L 145, 10.6.2009 г., стр. 1), с последващите изменения.

[8] Междуинституционално споразумение между Европейския парламент, Съвета и Комисията относно бюджетната дисциплина и доброто финансово управление (ОВ С 139, 14.06.2006 г., стр. 1).

[9] Този въпросник включва 265 подробни въпроса, на които трябва да се отговори.

[10] Включени са също така таблици за процеса (ТП), които дават количествена представа за процеса на съставяне на БНД.

[11] Член 5, параграф 2, буква б от Регламента за БНД.

[12] Вж. член 60, параграф 7 от Регламент (ЕО, Евратом) № 1605/2002 на Съвета от 25 юни 2002 година относно Финансовия регламент, приложим за общия бюджет на Европейските общности (OВ L 248, 16.9.2002 г.,стp. 1), с последващите изменения.

[13] За държавите от ЕС-10 данните за БНД се отнасят само за периода 2004—2007 г. Тъй като верификацията на Евростат относно БНД за България и Румъния беше приключена едва през 2013 г. тези държави членки не са включени в обхвата на одита.

[14] Данните за БНД за периода 2008—2010 г. са изключени от обхвата на одита на Сметната палата, тъй като към момента на започване на одита те не са били окончателни.

[15] Рамка на Комитета на спонсориращите организации на Комисията Treadway (COSO), използвана от Европейската комисия за референтни цели по отношение на нейните системи за наблюдение и контрол.

[16] С този термин се обозначат извършените от Сметната палата тестове, докато извършваните от Комисията проверки се наричат пряка верификация. Двата вида верификации са сходни, въпреки че обхватът и целите на "подробната верификация" са по-широки от тези на "пряката верификация". При нито една от двете контролни процедури не се прави собствено изчисление на компонентите на БНД.

[17] Вж. член 5, параграф 2, буква б) от Регламента за БНД.

[18] Структура за вътрешен одит (IAC)

[19] В Белгия за съставянето на данни за недвижимите имоти, наемодателната дейност и бизнес услуги NACE К (Rev. 1).

[20] Такива области на действие са подобряване на статистическите методи, по-изчерпателни и актуални източници и предприемане на действия за прилагане на ЕSA95. В анализа не бяха включени области на действие Б, В, Г и Д, както и "хоризонтални" въпроси (които не се отчитат като област на действие А).

[21] Белгия, Германия, Испания, Франция, Италия, Нидерландия и Австрия.

[22] Испания, Италия, Австрия и Швеция.

[23] Белгия, Франция, Италия, Нидерландия, Австрия, Швеция и Обединеното кралство.

[24] Липсват отговори на повече от 20 въпроса по отношение на Полша и Обединеното кралство.

[25] Отговорите за Белгия, Франция, Италия и Нидерландия не са достатъчно детайлни.

[26] Белгия, Франция, Италия и Нидерландия.

[27] Белгия, Испания, Италия и Нидерландия.

[28] Изборът на компоненти за пряка верификация може да се основава на следните критерии: елементи, които са представителни за процеса на съставяне и прогнозиране на БНД; изчисления, които включват множество корекции; разглеждане на потенциалните области на риск на процеса.

[29] Всички с изключение на Австрия и Полша.

[30] "Информационни посещения" съгласно член 6.

[31] "Контролни посещения" съгласно член 19.

[32] Три месеца за Комисията и три месеца за държавите членки.

[33] Трансгранични доходи от собственост, косвено измерени услуги на финансовите посредници (FISIM), незаконни дейности, схеми за връщане на автомобили за скрап, жилищни кооперации и субекти, пребиваващи краткосрочно или които изобщо не пребивават в съответната държава.

[34] Белгия, България, Естония, Гърция, Франция, Кипър, Латвия, Литва, Унгария, Малта, Нидерландия, Румъния, Словения и Обединеното кралство.

[35] Бизнес регистрите включват информация относно активното население на статистическите единици, занимаващи се с икономическа дейност, местните им единици, юридическите единици, които съставляват тези предприятия, и групите предприятия. Бизнес регистрите следва да се актуализират редовно. Анализът на населението на включените в БР предприятия трябва да бъде отправна точка при съставянето на данни за БНД по производствения метод.

[36] Вж. точки 3.27—3.37 от ЕSA95. По-конкретно, ако по-малко от 50 % от производствените разходи се покриват от продажби, институционалната единица е непазарен производител и може да бъде класифицирана в сектора "Държавно управление".

[37] Това е изчислено въз основа на публикуваните от Евростат данни, отнасящи се за периода 2004—2007 г.

[38] Вж. точка 4.38, съгласно която изброените по-долу елементи не могат да бъдат третирани като субсидии: "й) плащания, направени от държавното управление в полза на пазарни производители за пълното или частично заплащане на стоки и услуги, които тези пазарни производители предоставят пряко и индивидуално на домакинствата в контекста на социалните рискове или нужди (виж параграф 4.84.), и на които домакинствата имат законно регламентирано право. Тези плащания са включени в индивидуалните разходи за крайно потребление на държавното управление и следователно в социалните помощи в натура и фактическото индивидуално потребление на домакинствата."

[39] По-конкретно, СВК № 9 "Управленски контрол" и № 10 "Непрекъсваемост на дейността". Вж. Съобщение до Комисията относно преразглеждането на стандартите за вътрешен контрол и съответната рамка — засилване на ефективността на контрола, SEC(2007)1341 от 16 октомври 2007 г.

[40] По-конкретно, за нефинансови предприятия, домакинства и нетърговски организации, обслужващи домакинствата. Класификацията на нетърговските организации, обслужващи домакинствата, е правилно извършена в Обединеното кралство, след определяне на специфична резерва от Комисията.

[41] Това означава, че ефектът им върху БНД не е известен.

[42] По принцип тези данни се отнасят до съставянето на БНД за последната референтна година.

[43] Счетоводителите в държавите членки обръщат особено внимание на това икономическите дейности да бъдат измервани всеобхватно, като се включват тези дейности, които са скрити ("сива икономика"), както и тези, които просто се обозначават като неофициални.

[44] Разчетите за междинното потребление в сектора на домакинствата възлизат на 3,3 % от производството, докато в другите институционални сектори този процент надвишава 15 %. Наличието на тези твърде големи различия показва, че съществуват проблеми в съставянето на данните за този компонент.

[45] По-конкретно, Решение 94/168/EО, Евратом на Комисията от 22 февруари 1994 г. относно мерките, които трябва да бъдат взети за прилагането на Директива 89/130/ЕИО, Евратом на Съвета относно хармонизирането на образуването на брутния национален продукт по пазарни цени (ОВ L 77, 19.3.1994 г., стр. 51), Решение 98/527/EО, Евратом на Комисията от 24 юли 1998 г. относно третирането на измами с ДДС (несъответствията между теоретичните приходи от ДДС и действителните приходи от ДДС) за целите на националните сметки (OВ L 234, 21.8.1998 г., стр. 39), и документ на Комитета по БНД № 50 от юли 2005 г. относно подхода на Евростат към указанията за изчерпателност.

[46] Обхватът на тази резерва на Комисията обаче не включва приспадането на рентата от земя от производството.

[47] Промените в оценката на БНД на отделните държави членки биха се отразили на изчислението на общия размер на БНД на ЕС. За целите на собствените ресурси на база БНД обаче това не е от значение. Всяко завишаване (или занижаване) на прогнозния общ размер на БНД на ЕС се компенсира от намаление (или увеличение) на унифицираната ставка, която се прилага към БНД на държавите членки за финансиране на бюджета.

[48] С изключение на "хоризонталната" резерва относно косвено измерените услуги на финансовите посредници (FISIM), която се отнася единствено за 2010 г. и резервите за държавите от ЕС-10, които се отнасят единствено до периода 2004—2010 г.

[49] Структура за вътрешен одит (IAC).

[50] Основните редовни ревизии (ревизии за съпоставяне спрямо референтни критерии) са свързани с промени в източниците и методите за съставяне на БНД, докато основните извънредни ревизии произтичат от важни методологически промени в понятията и определенията и/или в използваната класификация: напр. въвеждането през 2011 г. на новата статистическа класификация на икономическите дейности на ЕС (NACE Rev. 2) в националните сметки или предстоящото въвеждане на счетоводната рамка ESA2010). Основните ревизии изискват данните за БНД за предходните години да бъдат ретроспективно изчислени.

[8888] С изключение на ревизиите, дължащи се на прилагане на NACE Rev. 2 в националните сметки.

[9999] Референтна година, в която са предоставени подробни данни от годишните отчети за използване в националните сметки

[51] Германия, Испания, Франция, Италия и Австрия.

[52] С изключение на тези, засягащи прилагането на NACE Rev. 2.

[53] Тези въпроси засягат по-конкретно данни за развлекателни дейности, литературни и художествени творби, застраховки, софтуер и разходване на основен капитал за пътища, мостове и др.

[54] Документ на № 22 на Комитета по БНД, озаглавен Други въпроси (произтичащи предимно от области на действие Б, В и Г) за 25-те държави членки.

[55] Ако тези въпроси не бъдат решени до края на 2011 г.

[56] В докладите за оценка на Евростат се посочва, че съставянето на компонентите на БНД "може" или "би могло" да се подобри или че съществуват области, които трябва да се усъвършенстват. Не е ясно обаче дали неизпълнението по тези въпроси се отразява на цялостната оценка.

[57] Вж. точка 4.26 от годишния доклад на Сметната палата за 2006 г.

[58] Тъй като верификацията на Комисията на описите на БНД все още не беше приключила.

[59] Тази разпоредба предвижда извършването на корекции във вноската от собствени ресурси на база БНД на всяка държава членка при промяна в данните за БНД за преходните финансови години съгласно член 2, параграф 2 от Регламента за БНД, въз основа на член 5. Член 5 от Регламента за БНД включва изискване Комитетът по БНД да публикува годишно становище относно адекватността на данните за БНД на държавите членки за целите на собствените ресурси.

[60] Обхватът на верификацията и дейността, извършена от Евростат.

[61] По-конкретно, как се изчисляват годишните вноски и корекциите (на сумите от предходните години), как се разпределят отговорностите между ГД "Бюджет" и Евростат, ролята на Комитета по БНД и обхвата на целите на верификационната дейност, извършвана от ГД "Бюджет" и Евростат.

[62] В това число ключови показатели относно законосъобразността и редовността и доброто финансово управление на верификациите на собствените ресурси на база БНД.

[63] Правилата на ЕС за тяхното изчисляване, сложността на процеса на съставяне на националните сметки и разпределението на отговорностите между различните служби на Комисията (вж. точки 2—11).

[64] Вж. бел. под линия 45.

--------------------------------------------------

ПРИЛОЖЕНИЕ I

СОБСТВЕНИ РЕСУРСИ НА БАЗА БНД ЗА 2002 Г., 2007 Г. И 2010 Г. ПО ДЪРЖАВИ ЧЛЕНКИ

Източник: ЕСП (въз основа на финансови отчети на Комисията, глави 14 "БНД" и 32 "Салда на база БНД" от бюджета на ЕС).

Държави членки | 2002 година | 2007 година | 2010 година |

(в млн. евро) | % | (в млн. евро) | % | (в млн. евро) | % |

Десетте най-големи вносители, избрани в контекста на одита

Германия (DE) | 10504,5 | 22,86 % | 14653,8 | 19,83 % | 18703,8 | 20,54 % |

Франция (FR) | 7684,7 | 16,72 % | 11215,7 | 15,17 % | 14762,0 | 16,21 % |

Обединено кралство (UK) | 8480,5 | 18,46 % | 12551,2 | 16,98 % | 12963,4 | 14,24 % |

Италия (IT) | 6390,4 | 13,91 % | 9143,7 | 12,37 % | 11386,6 | 12,51 % |

Испания (ES) | 3430,7 | 7,47 % | 6073,4 | 8,22 % | 7611,3 | 8,36 % |

Нидерландия (NL) | 2264,9 | 4,93 % | 3400,6 | 4,60 % | 4219,2 | 4,63 % |

Белгия (BE) | 1335,7 | 2,91 % | 1985,8 | 2,69 % | 2662,4 | 2,92 % |

Швеция (SE) | 1220,7 | 2,66 % | 1948,9 | 2,64 % | 2771,6 | 3,04 % |

Полша (PL) | 0,0 | 0,00 % | 1745,6 | 2,36 % | 2630,9 | 2,89 % |

Австрия (AT) | 1070,0 | 2,33 % | 1564,9 | 2,12 % | 2131,7 | 2,34 % |

Общо | 42382,1 | 92,25 % | 64283,6 | 86,98 % | 79842,9 | 87,68 % |

Други държави членки

Дания (DK) | 893,1 | 1,94 % | 1393,5 | 1,89 % | 1705,7 | 1,87 % |

Гърция (EL) | 704,8 | 1,53 % | 1946,6 | 2,63 % | 1616,9 | 1,78 % |

Португалия (PT) | 635,9 | 1,38 % | 940,1 | 1,27 % | 1344,0 | 1,48 % |

Финландия (FI) | 693,5 | 1,51 % | 1087,7 | 1,47 % | 1256,0 | 1,38 % |

Чешка република (CZ) | 0,0 | 0,00 % | 703,8 | 0,95 % | 1051,4 | 1,15 % |

Ирландия (IE) | 537,5 | 1,17 % | 972,2 | 1,32 % | 950,1 | 1,04 % |

Румъния (RO) | 0,0 | 0,00 % | 681,7 | 0,92 % | 859,6 | 0,95 % |

Унгария (HU) | 0,0 | 0,00 % | 546,7 | 0,74 % | 702,2 | 0,77 % |

Словакия (SK) | 0,0 | 0,00 % | 302,5 | 0,41 % | 450,1 | 0,49 % |

Словения (SI) | 0,0 | 0,00 % | 198,3 | 0,27 % | 250,9 | 0,28 % |

България (BG) | 0,0 | 0,00 % | 163,0 | 0,22 % | 247,2 | 0,27 % |

Люксембург (LU) | 100,7 | 0,22 % | 202,2 | 0,27 % | 196,6 | 0,22 % |

Литва (LT) | 0,0 | 0,00 % | 158,3 | 0,21 % | 186,4 | 0,20 % |

Латвия (LV) | 0,0 | 0,00 % | 118,0 | 0,16 % | 133,9 | 0,15 % |

Кипър (CY) | 0,0 | 0,00 % | 88,2 | 0,12 % | 124,3 | 0,14 % |

Естония (EE) | 0,0 | 0,00 % | 95,8 | 0,13 % | 98,9 | 0,11 % |

Малта (MT) | 0,0 | 0,00 % | 32,5 | 0,04 % | 40,4 | 0,04 % |

Общо | 3565,5 | 7,75 % | 9631,1 | 13,02 % | 11214,6 | 12,32 % |

Общ размер на собствените ресурси на база БНД (СР на база БНД) | 45947,6 | 100,00 % | 73914,7 | 100,00 % | 91057,5 | 100,00 % |

|

Общо приходи (в млн. евро) | 95434,4 | 117563,0 | 127795,0 |

Общо СР на база БНД/ Общо приходи | 48,15 % | 62,87 % | 71,25 % |

--------------------------------------------------

ПРИЛОЖЕНИЕ II

ИЗЧИСЛЯВАНЕ НА СОБСТВЕНИТЕ РЕСУРСИ НА БАЗА БНД

ИЗЧИСЛЯВАНЕ НА СОБСТВЕНИТЕ РЕСУРСИ ОТ БНД, ФИНАНСИРАЩИ БЮДЖЕТА

1. Изчисляването на собствените ресурси от БНД става чрез прилагане на унифицирана ставка към БНД на държавите членки. Тази стойност се определя като процент от сумата на очаквания годишен брутен национален доход по такъв начин, че напълно да покрива частта от бюджета, която не се финансира от ТСР, ресурсите от ДДС и другите приходи [1]. По този начин изчисляването на общия размер на собствените ресурси на база БНД зависи от тези други източници на приходи.

2. Салдата и корекциите на салдата на база БНД за годината n се изчисляват съответно през годината n+1 чрез съпоставяне на прогнозните данни с действителните данни за БНД [2], като през следващите години (n+2, n+3, n+4, … и т.н.) се използват още по-актуални данни за изпълнението, така както е описано по-долу.

3. Правилата на ЕС във връзка с изчисляването на собствените ресурси предвиждат възможност за изменение на данните за БНД за дадена финансова година до 30 септември на годината n+4. Обхватът на това правило за четиригодишния период може да бъде разширен в случаите, в които Комисията и/или държавите членки преценят, че следва да бъде подобрено качеството на данните по отношение на някои елементи от процеса на съставяне на БНД за дадена финансова година [3].

4. За уведомяване на държавите членки относно тези въпроси се използва процедурата за изразяване на резерви от страна на Комисията. Общите резерви засягат съставянето на всички компоненти на БНД на дадена държава членка, докато специфичните резерви засягат изчисляването на отделни компоненти на БНД. Ако Комисията оттегли дадена резерва, при изчисляването на собствените ресурси не се вземат предвид по-нататъшни изменения на първичните данни.

ИЗПОЛЗВАНЕ НА ДАННИ ЗА БНД ПРИ ИЗЧИСЛЯВАНЕТО НА ДРУГИ ЕЛЕМЕНТИ ОТ СОБСТВЕНИТЕ РЕСУРСИ

5. Данните за БНД играят ключово значение в по-широката система на собствените ресурси. Те се използват и за определяне на тавана за базите на ДДС (които не трябва да надвишават 50 % от БНД) за изчисляване на собствените ресурси на база ДДС [4], за преразпределяне между държавите членки на разходите за корекцията, предвидена за Обединеното кралство с оглед бюджетните дисбаланси [5] и за брутното намаление на годишните вноски за БНД на Нидерландия и Швеция [6], както и за определяне на максималния общ годишен размер на бюджетните кредити за поемане на задължения и на бюджетните кредити за плащане, които се вписват в бюджета (тавани) [7].

ГОДИШНИ ДАННИ ЗА БНД ЗА ИЗЧИСЛЯВАНЕ НА СОБСТВЕНИТЕ РЕСУРСИ

6. Годишните данни за БНД [8] се изготвят от националните статистически институти (НСИ) на държавите членки. Всяка година преди 22 септември НСИ следва да предоставят на Комисията (Евростат) данни за БНД, БВП и техните компоненти за предходната година, както и всички изменения на данните от предходните години. Тези данни се предоставят от държавите членки във въпросника относно БНД.

7. Заедно с тези данни НСИ на държавите членки трябва да също така да представят доклад, указващ начина на получаване на тези агрегирани данни, описващ всички значими изменения в използваните процедури (методи) и основните статистики (източници), и съдържащ обяснение относно направените промени в предходните прогнозни данни за БНД ("доклад за качеството") [9].

8. С цел по-подробно да представят начина на изготвяне на данните за БНД, НСИ следва да предоставят на Евростат описание на процедурите и основните статистики ("опис на БНД"), използвани за извършване на разчети за различните компоненти на БНД [10].

9. В съответствие с приетите през юли 2005 г. указания на Комитета по БНД държавите членки следва да изготвят напълно актуализиран опис на БНД най-късно една година след приключването на всяка значима ревизия [11]. Ако някоя държава членка не прилага политика за извършване на ревизии, в т.ч. значими ревизии, описът на БНД следва да бъде актуализиран най-малко веднъж на пет години.

10. През юли 2012 г. тези указания са изменени, така че държавите членки да предоставят актуализиран опис на БНД единствено по искане на Комитета по БНД в случай на значими ревизии, извършени в рамките на цикъла на верификация на Евростат.

[1] Вж. член 5 от Регламента за собствените ресурси.

[2] Вж. член 10, параграф 6 от Регламента за собствените ресурси.

[3] Вж. член 10, параграф 7 от Регламента за собствените ресурси.

[4] Вж. член 2, параграф 1, буква б) от Решението за собствените ресурси.

[5] "Корекция за Обединеното кралство". Вж. член 5 от Решението за собствените ресурси.

[6] Вж. член 2, параграф 5 от Решението за собствените ресурси.

[7] Вж. член 3 от Решението за собствените ресурси.

[8] Данните за БНД се изготвят въз основа на статистически данни и други изчисления. Те се различават от прогнозните данни, които се използват в системата на собствените ресурси в рамките на процедурата за приемане на годишния бюджет.

[9] Вж. член 2 от Регламента за БНД.

[10] Вж. член 3 от Регламента за БНД.

[11] Значимите редовни ревизии (ревизии за съпоставяне спрямо референтни критерии) предполагат промени на източниците и методите за изготвяне на националните сметки, докато значимите извънредни ревизии се отнасят до важни методологически промени в използваните концепции и определения и/или класификация. Вж. също така бележка под линия 50 от доклада и Речника на термините към него.

--------------------------------------------------

ПРИЛОЖЕНИЕ III

ВЕРИФИКАЦИЯ ОТ СТРАНА НА КОМИСИЯТА НА ОПИСИТЕ НА БНД НА ДЪРЖАВИТЕ ЧЛЕНКИ

ОПРЕДЕЛЯНЕ НА ОБЩИ РЕЗЕРВИ

1. Тъй като данните за БНД могат да бъдат коригирани за целите на собствените ресурси само в продължение на четири години, а оценката от страна на Евростат на представените от държавите членки описи на БНД може да продължи по-дълго от този период (какъвто е например случаят с данните за БНД от 2002 г. насам), Комисията (ГД "Бюджет") формулира общи резерви, обхващащи съставянето на всички компоненти за БНД на държавите членки.

ДОКУМЕНТНИ ПРОВЕРКИ ВЪЗ ОСНОВА НА ВЪПРОСНИКА ЗА ОЦЕНКА НА ОПИСИТЕ НА БНД (GIAQ)

2. Проверката от страна на Евростат на описите на БНД [1] има за цел да осигури системен, последователен и справедлив подход при оценката на качеството на данните за БНД на държавите членки. Дейността на Евростат се документира посредством въпросника GIAQ, който включва 265 подробни въпроса относно съставянето на всички национални сметки.

ИНФОРМАЦИОННИ ПОСЕЩЕНИЯ [2]

3. Като отчита извършените документни проверки въз основа на GIAQ, Евростат изготвя въпроси, които следва да бъдат изяснени по време на информационното посещение в НСИ. При информационното посещение се цели по-специално да се събере информацията, необходима за определяне на евентуалните слабости в статистическите източници и методи, използвани за изчисляване на БНД и неговите компоненти.

ДОКЛАДИ ОТ ПОСЕЩЕНИЯ И ОБЛАСТИ НА ДЕЙСТВИЕ

4. Вследствие на информационните посещения се очертават "области на действие", които се състоят от въпроси, за които са необходими евентуални методологически изменения и/или, от слабости в системите за наблюдение и контрол, които трябва да бъдат преодолени. Тези области на действие са разделени на следните пет категории:

Области на действие "А": необходими са евентуални изменения в методологията;

Области на действие "Б": представяне на нова информация, която следва да се включи в описа на БНД;

Области на действие "В": преформулиране, разясняване или коригиране на вече съществуваща информация в описа на БНД;

Области на действие "Г": представяне на нова информация, която не трябва непременно да бъде включена в описа на БНД;

Области на действие "Д": въпроси, които следва да се разгледат от Евростат.

5. Докладите от посещенията (заедно с графика за извършване на различните действия) следва да се съгласуват между Евростат и НСИ и да се представят пред Комитета по БНД за обсъждане и приемане.

ПРЯКА ВЕРИФИКАЦИЯ

6. В допълнение към прегледа на описите на БНД, основани на GIAQ, Евростат е извършил пряка верификация на компонентите на БНД от 2007 г. насам, в съответствие с препоръките на Сметната палата [3].

7. Съгласно указанията на Евростат този подход има за основна цел да проследи избрания компонент от националните сметки до източника на данните [4].

8. Като цяло пряката верификация се използва по отношение на един или два от компонентите на БНД. Въз основа на тази дейност Евростат обикновено не очаква да е в състояние да формулира заключения относно всички прогнозни изчисления, включени в описа на БНД.

РЕГИСТРИ И ПРОСЛЕДЯВАНЕ НА АКТУАЛИЗАЦИИТЕ НА ОПИСА НА БНД

9. С оглед да наблюдава напредъка в изпълнението в областите на действие и да документира процеса на верификация, Евростат съхранява регистрационни файлове, съдържащи цялата информация относно всяка област на действие и непрекъснато актуализираща се версия (с ограничен достъп) с проследяване на промените на описа на БНД.

ДОКЛАДИ ЗА ОЦЕНКА

10. Евростат изготвя доклади за оценка на качеството на данните за БНД на държавите членки по отношение на определен брой години (напр. периода 2002—2010 г.). Докладите за оценка се използват като база за формулиране на специфични резерви от страна на Комисията.

ФОРМУЛИРАНЕ НА СПЕЦИФИЧНИ РЕЗЕРВИ И ОТТЕГЛЯНЕ НА ОБЩИ РЕЗЕРВИ

11. За всяка област на действие, считана за важна от Евростат, за която не е предоставена пълна информация и/или необходимите подобрения не са били направени от НСИ, Комисията формулира специфични резерви, обхващащи прогнозните изчисления на отделни компоненти на БНД. Това означава, че верификацията е приключена и всички съществуващи общи резерви могат да бъдат оттеглени.

[1] Вж. бел. под линия 11 от доклада.

[2] Тези посещения се извършват от Комисията. Могат да участват също представители на други държави членки (вж. член 6 от Регламента за БНД).

[3] Вж. точка 4.30, буква а) от годишния доклад на Палатата за 2005 г., приложение 4.1 от годишния доклад за 2006 г. и точка 4.45 от годишния доклад за 2007 г.

[4] Главните цели на пряката верификация са да се провери дали описанието на източниците и методите в описа на БНД правилно отразяват прилаганите понастоящем практики на съставяне на данни и дали основната информация, представена в източниците, е била обработена по подходящ начин в данните от националните сметки, предоставени от държавите членки във връзка със собствените ресурси на база БНД. При използване на този подход Евростат не извършва изчисляване на компонентите на БНД.

--------------------------------------------------

ПРИЛОЖЕНИЕ IV

СХЕМА НА ОДИТНИЯ ПОДХОД И МЕТОДОЛОГИЯ НА СМЕТНАТА ПАЛАТА

+++++ TIFF +++++

Източник: ЕСП.

--------------------------------------------------

ПРИЛОЖЕНИЕ V

МОДЕЛ НА СМЕТНАТА ПАЛАТА ЗА ИЗВЪРШВАНЕ НА КОНТРОЛ

КЪМ УСЪВЪРШЕНСТВАНА РАМКА ЗА КОНТРОЛ

1. Сметната палата анализира общата архитектура на системите на Комисията с оглед създаването на добри практики за процедури за верификация, които да бъдат използвани за целите на този одит.

2. Тези практики осигуряват по-структуриран и стандартизиран подход, а също така и по-добро разпределение на ресурсите. Те предвиждат различна комбинация от процедури за контрол в сравнение с рамката на Комисията — по-малка интензивност на прегледа на качеството на източниците и методите, посочени в описа на БНД на държавите членки и повече тествания на процеса на съставяне на данни, посредством подробна верификация [1] на съществените и рисковите компоненти.

3. Процедурите за верификация, консолидирани в този модел за контрол, са разделени в трите ключови стъпки от верификацията на Евростат, както е описано по-долу.

СТЪПКА 1 — СТРАТЕГИЯ/ПОДХОД НА ВЕРИФИКАЦИЯ

4. Предложената стратегия/подход предвижда планиране и приоритизиране на дейността по верификация на компонентите на БНД при използване на структурирана методология, прилагаща принципа за съотношението "разходи—ползи" ("анализ разходи—ползи".

5. Необходимо е анализът "разходи—ползи" да произтича от прилагането на посочените по-долу инструменти и процедури:

а) Следва да бъде извършена подробна качествена оценка на риска по отношение на съставянето на БНД в държавите членки. Източниците на риск и рисковите фактори са представени в приложение VI, а оценката взема предвид процеса на съставяне на данни за БНД съгласно производствения метод. Документната проверка [2] на описа на БНД и последните годишни доклади за качеството на данните за БНД на държавите членки представлява основната информация, която следва да бъде използвана за извършване на тази подробна качествена оценка на присъщите рискове. Контролните рискове [3] не са взети предвид, поради ограниченото използване на системите за наблюдение и контрол в процеса на съставяне на националните сметки от националните статистически институти на държавите членки

б) Следва да бъде изготвена матрица [4] с цел представяне на процеса на съставяне на компонентите на БНД (по производствения метод) и на преходните позиции на БВП/БНД, базирани на следните два елемента: резултата от оценката на риска (обвързан с претеглянето на риска) [5] и дяла на компонентите в икономиката (процент на компонента на БВП/БНД спрямо общия БНД). Посредством умножаването на теглото на риска с дяла на всеки компонент се определя показател "претеглена стойност на риска". За целите на този одит, споменатият по-горе показател се изчислява за всяка дейност по NACE (Rev.1) дейност и за преходните позиции. Анализът "разходи—ползи" може да се прилага също и при методите, основаващи се на разходите и на приходите [6].

в) Ползите и разходите в този анализ (методология) следва да бъдат установени както следва: "ползите" са представени от стойността на показателя за претеглена стойност на риска за компоненти на БВП/БНД, избрани за подробна верификация, докато "разходите" са алтернативна цена на липсата на подробна верификация на други компоненти на БВП/БНД. Последната се измерва посредством сумата от стойностите, определени за показателите "относителна стойност на риска" на неверифицираните компоненти на БВП/БНД.

г) Сметната палата предлага при избора на компоненти на БВП/БНД, които да бъдат подробно верифицирани, да се използва референтен праг като общо правило [7](критерии за същественост): компонентите със стойност на показателя "риск-размер" над референтния праг ще бъдат избрани, докато тези със стойност под референтния праг няма да бъдат избрани. Изключения за тези количествени критерии могат да се правят в някои основателни случаи с цел повишаване ефективността на анализа "разходи—ползи".

д) Броят на компонентите на БВП/БНД, които следва да бъдат избрани във всяка държава членка, зависи от наличните ресурси от персонал за извършване на верификацията.

СТЪПКА 2 — ПРОЦЕС НА ВЕРИФИКАЦИЯ

6. Следва да бъде извършена подробна верификация на компонентите на БВП/БНД, избрани на базата на анализ "разходи-ползи" (както е описано в стъпка 1). Обхватът и целите на подробната верификация следва да бъдат по-широки от тези на пряката верификация, извършена от Евростат. Нещо повече, приложен е подход, основан на риска, в контекста на подробната верификация, както е обяснено по-нататък.

Обхват: верификацията обхваща целия процес на съставяне на избрани компоненти на БВП/БНД, включително прегледа на качеството на основните източници на данни (първични данни), въпреки че те са част от дирекции на националните статистически институти, които са различни от дирекциите, отговарящи за националните сметки или други органи, предоставящи статистически данни.

Цели: в допълнение към целите, заложени в указанията на Евростат за директна верификация, подробната верификация също включва проверка на прилагането на ESA 95 за избраните компоненти на БВП/БНД.

Подход: започвайки от възстановяването на следата от агрегирано към дезагрегирано ниво, верификацията се концент